LT Europos Sąjungos oficialusis leidinys L 171/1

Pagal tarptautinę viešąją teisę juridinę galią turi tik JT EEK tekstų originalai. Šios taisyklės statusas ir įsigaliojimo data turėtų būti tikrinami pagal paskutinę statusą nurodančio JT EEK dokumento TRANS/WP.29/343 versiją, kurią galima rasti:

http://www.unece.org/trans/main/wp29/wp29wgs/wp29gen/wp29fdocstts.html

Jungtinių Tautų Europos ekonomikos komisijos (JT EEK) taisyklė Nr. 49 „Suvienodintos nuostatos dėl priemonių, kurių imamasi siekiant mažinti transporto priemonėse naudojamų slėginio ir priverstinio uždegimo variklių išmetamų dujinių teršalų ir kietųjų dalelių kiekį“

Įtrauktas visas galiojantis tekstas iki:

06 serijos pakeitimų; įsigaliojimo data – 2013 m. sausio 27 d.

06 serijos pakeitimų 1 papildymas; įsigaliojimo data – 2013 m. liepos 15 d.

06 serijos pakeitimų 1 papildymo klaidų ištaisymas; įsigaliojimo data – 2013 m. liepos 15 d.

TURINYS

1. Taikymo sritis

2. Apibrėžtys

3. Patvirtinimo paraiška

4. Patvirtinimas

5. Reikalavimai ir bandymai

6. Montavimas transporto priemonėje

7. Variklių šeima

8. Produkcijos atitiktis

9. Eksploatuojamų transporto priemonių (variklių) atitiktis

10. Baudos už gamybos neatitiktį

11. Patvirtinto tipo patvirtinimo keitimas ir išplėtimas

12. Visiškas gamybos nutraukimas

13. Pereinamojo laikotarpio nuostatos

14. Už patvirtinimo bandymų atlikimą atsakingų technikos tarnybų ir tipo patvirtinimo institucijų pavadinimai ir adresai

PRIEDĖLIAI

1 Produkcijos atitikties patikros procedūra, kai nuokrypis nuo standarto yra priimtinas

2 Produkcijos atitikties patikros procedūra, kai nuokrypis nuo standarto yra nepriimtinas arba nežinomas

3 Gamintojo prašymu atliekamos produkcijos atitikties patikros procedūra

4 Patvirtinimo, atsižvelgiant į gamtinėmis dujomis, SND ir dvejopais degalais – gamtinėmis dujomis (biometanu) arba SND – varomus variklius, proceso santrauka

PRIEDAI

1 Informacinio dokumento pavyzdžiai

2A Pranešimas dėl variklio arba šeimos tipo, kaip atskiro techninio mazgo, patvirtinimo, atsižvelgiant į išmetamą teršalų kiekį, pagal Taisyklę Nr. 49 su 06 serijos pakeitimais

2B Pranešimas dėl transporto priemonės su patvirtintu varikliu tipo patvirtinimo, atsižvelgiant į išmetamą teršalų kiekį, pagal Taisyklę Nr. 49 su 06 serijos pakeitimais

2C Pranešimas dėl transporto priemonės patvirtinimo, atsižvelgiant į išmetamą teršalų kiekį, pagal Taisyklę Nr. 49 su 06 serijos pakeitimais

3 Patvirtinimo ženklų išdėstymas

4 Bandymo procedūra

5 Etaloninių degalų specifikacijos

6 Techninės apžiūros tikslais tvirtinant tipą būtini duomenys apie išmetamų teršalų kiekį. Išmetamo anglies monoksido kiekio matavimas važiuojant tuščiąja eiga

7 Variklių sistemų patvarumo patikra

8 Eksploatuojamų variklių arba transporto priemonių atitiktis

9A Borto diagnostikos sistemos (BDS)

9B Borto diagnostikos sistemų techniniai reikalavimai

9C Eksploatuojamų borto diagnostikos sistemų veikimo vertinimo techniniai reikalavimai

10 Reikalavimai riboti ne ciklo metu išmetamų ir eksploatuojant transporto priemones išmetamų teršalų kiekį

11 Reikalavimai užtikrinti tinkamą NOx kontrolės priemonių veikimą

12 Išmetamas CO 2 kiekis ir degalų sąnaudos

13 Pakaitinių taršos kontrolės įtaisų, kaip atskirų techninių mazgų, tipo patvirtinimas

14 Prieiga prie BDS informacijos

15 Dvejopų degalų – dyzelino ir dujų – variklių ir transporto priemonių techniniai reikalavimai

1. TAIKYMO SRITIS

1.1. Ši taisyklė taikoma M1, M2, N1 ir N2 kategorijų variklinėms transporto priemonėms, kurių etaloninė masė viršija 2 610 kg, ir visoms M3 ir N3 kategorijų variklinėms transporto priemonėms (1).

Gamintojo prašymu pagal šią taisyklę suteiktas sukomplektuotos transporto priemonės tipo patvirtinimas išplečiamas jo nekomplektinei transporto priemonei, kurios etaloninė masė yra mažesnė kaip 2 610 kg. Tipo patvirtinimas išplečiamas, jeigu gamintojas gali pademonstruoti, kad nekomplektinėje transporto priemonėje sumontavus visus numatytus kėbulų derinius jos standartinė masė viršys 2 610 kg.

Gamintojo prašymu pagal šią taisyklę suteiktas transporto priemonės tipo patvirtinimas išplečiamas jos variantams ir versijoms, kurių etaloninė masė yra didesnė kaip 2 380 kg, su sąlyga, kad jie taip pat atitinka reikalavimus dėl išmetamų šiltnamio efektą sukeliančių dujų ir degalų sąnaudų matavimo pagal šios taisyklės 4.2 punktą.

1.2. Lygiaverčiai patvirtinimai

Pagal šią taisyklę nereikia patvirtinti: variklių, įmontuotų į transporto priemones, kurių etaloninė masė ne didesnė nei 2 840 kg ir kurioms pagal Taisyklę Nr. 83 buvo suteiktas tipo išplėtimas.

2. APIBRĖŽTYS

Šioje taisyklėje vartojamų terminų apibrėžtys:

2.1. sendinimo ciklas– transporto priemonės arba variklio eksploatavimas (taikant tam tikrą sūkių dažnį, apkrovą ir galią) per nustatytos trukmės eksploatavimo tarpsnį;

2.2. variklio (variklių šeimos) patvirtinimas– variklio (variklių šeimos) tipo patvirtinimas atsižvelgiant į išmetamų dujinių teršalų ir kietųjų dalelių, dūmų lygį ir į borto diagnostikos sistemą (BDS);

2.3. transporto priemonės patvirtinimas– transporto priemonės tipo patvirtinimas atsižvelgiant į variklio išmetamų dujinių teršalų bei kietųjų dalelių ir dūmų lygį, į BDS ir į variklio montavimą transporto priemonėje;

2.4. papildoma teršalų išmetimo strategija (TIS)– teršalų išmetimo strategija, pradedama vykdyti ir pakeičianti arba pakoreguojanti pagrindinę teršalų išmetimo strategiją tam tikru tikslu, reaguojant į tam tikrą aplinkos ir (arba) eksploatavimo sąlygų visumą, ir veikianti tik tol, kol tos sąlygos yra;

2.5. pagrindinė teršalų išmetimo strategija (TIS)– teršalų išmetimo strategija, veikianti tam tikrame variklio darbinio sūkių dažnio ir apkrovos intervale, kai nevykdoma papildoma TIS;

2.6. nepertraukiamasis regeneravimas– papildomo išmetamųjų teršalų apdorojimo sistemos regeneravimo procesas, taikomas nuolat arba bent kartą per pasaulio mastu suderinto pereinamųjų režimų ciklo (WHTC) įšilusio varikio bandymą;

2.7. karteris– vidinės arba išorinės variklio erdvės, sujungtos su alyvos nusodintuvu vidiniais arba išoriniais vamzdžiais, pro kuriuos gali būti šalinamos dujos ir garai;

2.8. svarbiausiosios su išmetamųjų teršalų kiekiu susijusios sudedamosios dalys– sudedamosios dalys, pirmiausia skirtos išmetamųjų teršalų kiekiui kontroliuoti: papildomo išmetamųjų teršalų apdorojimo sistema, variklio elektroninio valdymo įtaisas (toliau – EVĮ) ir su juo susiję jutikliai bei paleidikliai ir išmetamųjų dujų recirkuliacijos (toliau – IDR) sistema su visais susijusiais filtrais, aušintuvais, valdymo vožtuvais bei vamzdeliais;

2.9. svarbiausieji su teršalų išmetimu susiję techninės priežiūros darbai– svarbiausių su teršalų išmetimu susijusių sudedamųjų dalių techninės priežiūros darbai;

2.10. nepakankama strategija– išmetamųjų teršalų strategija, kuri neatitinka pagrindinės arba papildomos teršalų išmetimo strategijos veiksmingumo reikalavimų, kaip nurodyta šiame priede;

2.11. deNOx sistema– papildomo išmetamųjų teršalų apdorojimo sistema, skirta išmetamam azoto oksidų (NOx) kiekiui sumažinti (pvz., aktyvieji ir pasyvieji NOx katalizatoriai, NOx adsorberiai ir selektyviosios katalizinės redukcijos (SKR) sistemos);

2.12. diagnostinis gedimo kodas (toliau – DGK)– skaitmeninis arba raidinis ir skaitmeninis identifikatorius, nurodantis arba apibūdinantis gedimą;

2.13. dyzelino režimas– įprastas dvejopų degalų variklio veikimo režimas, kuriuo jokiomis variklio veikimo sąlygomis nenaudojami dujiniai degalai;

2.14. važiavimo ciklas– veiksmų seka, kurią sudaro variklio paleidimas, (variklio) veikimo laikas, variklio užgesinimas ir laiko tarpas iki variklio kito paleidimo;

2.15. dvejopų degalų variklis– variklio sistema, sukurta taip, kad vienu metu veiktų varoma dyzeliniais bei dujiniais degalais, abiejų rūšių degalų sąnaudos būtų skaičiuojamos atskirai, o vienos rūšies degalų sąnaudos, palyginti su antrosios rūšies, galėtų skirtis priklausomai nuo veikos;

2.16. dvejopų degalų režimas– įprastas dvejopų degalų variklio veikimo režimas, kuriuo kai kuriomis variklio veikimo sąlygomis vienu metu naudojami dyzeliniai ir dujiniai degalai;

2.17. dvejopų degalų transporto priemonė– transporto priemonė, varoma dvejopų degalų variklio, kuriam degalai tiekiami iš atskirų transporto priemonėje sumontuotų degalų talpyklų;

2.18. konstrukcijos elementas– transporto priemonėje arba variklyje:

a) bet koks variklio sistemos elementas;

b) bet kokia kontrolės sistema, įskaitant; kompiuterinę programinę įrangą, elektroninę valdymo sistemą ir kompiuterinę logiką;

c) bet koks kontrolės sistemos kalibravimo prietaisas arba

d) bet kokios sistemų sąveikos rezultatai;

2.19. išmetamųjų teršalų kontrolės stebėsenos sistema– sistema, užtikrinanti tinkamą į variklio sistemą įmontuotų NOx kontrolės prietaisų veikimą pagal 5.5 punkto reikalavimus;

išmetamųjų teršalų kontrolės sistema– konstrukcijos elementai ir išmetamųjų teršalų kontrolės strategijos, parengti arba sukalibruoti išmetamiesiems teršalams kontroliuoti;

2.20. su teršalų išmetimu susiję techninės priežiūros darbai– techninės priežiūros darbai, kurie daro esminį poveikį išmetamųjų teršalų kiekiui arba dėl kurių gali padidėti įprastu režimu eksploatuojamos transporto priemonės arba variklio išmetamų teršalų kiekis;

2.21. išmetamųjų teršalų strategija– konstrukcijos elementas arba elementų rinkinys, įtrauktas į bendrą variklio arba transporto priemonės sistemą ir naudojamas išmetamiesiems teršalams kontroliuoti;

2.22. variklių su papildomo išmetamųjų teršalų apdorojimo sistema šeima– variklių šeimos apibrėžtį atitinkantys gamintojo vienai grupei priskirti varikliai, skirstomi į pogrupius atsižvelgiant į varikliams įrengtas panašias papildomo išmetamųjų teršalų apdorojimo sistemas;

2.23. variklių šeima– gamintojo vienai grupei priskirti varikliai, kurių taršos savybės dėl variklių konstrukcijos, kaip apibrėžta šio priedo 7 punkte, yra panašios;

2.24. variklio sistema– variklis, išmetamųjų teršalų kontrolės sistema ir ryšių sąsaja (techninė įranga ir pranešimai) tarp variklio sistemos elektroninio valdymo įtaiso (-ų) (toliau – EVĮ) ir bet kurio kito jėgos pavaros arba transporto priemonės valdymo įtaiso;

2.25. variklio paleidimas– degimo įjungimas, variklio įsukimas ir degimo pradžia; variklio paleidimas baigiamas, kai variklio sūkių dažnis pasiekia dažnį, 150 apsukų per minutę mažesnį už įprastą pašildyto, tuščiąja eiga veikiančio variklio sūkių dažnį;

2.26. variklio tipas– variklių, kurių pagrindinės savybės, nustatytos 1 priede, nesiskiria, kategorija;

2.27. papildomo išmetamųjų teršalų apdorojimo sistema– katalizatorius (oksidacinis, trigubo veikimo arba kitoks), kietųjų dalelių filtras, deNOx sistema, kombinuotasis deNOx ir kietųjų dalelių filtras arba kitoks už variklio įrengtas išmetamųjų teršalų kiekio mažinimo prietaisas;

2.28. dujiniai teršalai– anglies monoksido, NOx, išreikšto NO2 ekvivalentu, angliavandenilių (t. y. visų angliavandenilių, angliavandenilių be metano ir metano) dujų išmetamieji teršalai;

2.29. bendrasis vardiklis– matuoklis, rodantis, kiek kartų transporto priemone buvo važiuota, atsižvelgiant į bendrąsias sąlygas;

2.30. stebėjimo prietaisų grupė, kai kalbama apie variklių su BDS šeimos eksploatacinių savybių vertinimą,– BDS stebėjimo prietaisų rinkinys, skirtas nustatyti, ar išmetamųjų teršalų kontrolės sistema veikia tinkamai;

2.31. uždegimo ciklų matuoklis– matuoklis, rodantis faktinį transporto priemonės uždegimo ciklų skaičių;

2.32. eksploatacinių savybių koeficientas (ESK, angl. santr. IUPR)– kartų, kai susidarė sąlygos, kuriomis stebėjimo prietaisas arba jų grupė turėjo nustatyti gedimą, ir važiavimo ciklų, kuriuos stebėjo tas stebėjimo prietaisas arba jų grupė, skaičiaus santykis;

2.33. mažas variklio sūkių skaičius (n lo )– mažiausias variklio sūkių skaičius, kuriuo varikliui veikiant užtikrinama 50 proc. deklaruotosios didžiausios galios;

2.34. gedimas– variklio sistemos, įskaitant BDS, sutrikimas arba veikimo pablogėjimas, dėl kurio, kaip galima pagrįstai numatyti, padidės kontroliuojamų variklio sistemos išmetamų teršalų kiekis arba sumažės BDS veiksmingumas;

2.35. gedimų rodytuvas (MI)– rodytuvas, kuris yra perspėjimo sistemos dalis ir kuriuo transporto priemonės vairuotojui aiškiai pranešama apie gedimą;

2.36. gamintojas– asmuo ar įstaiga, atsakinga tipo patvirtinimo institucijai už visus tipo tvirtinimo ar leidimo suteikimo procedūros klausimus ir produkcijos atitikties užtikrinimą. Šis asmuo arba įstaiga nebūtinai turi tiesiogiai dalyvauti visuose transporto priemonės, sistemos, sudedamosios dalies ar atskiro techninio mazgo, kurių tipo tvirtinimo procedūra yra atliekama, gamybos etapuose;

2.37. didžiausia naudingoji galia– didžiausia naudingosios galios vertė, išmatuota varikliui dirbant didžiausiu pajėgumu;

2.38. naudingoji galia– ant bandymų stendo alkūninio veleno arba jam lygiaverčio įtaiso gale perduodama galia, pamatinės atmosferos sąlygomis nustatoma pagal JT EEK taisyklę Nr. 85 esant atitinkamam variklio su pagalbiniais prietaisais sūkių dažniui;

2.39. su teršalų išmetimu nesusiję techninės priežiūros darbai– techninės priežiūros darbai, kurie nedaro esminio poveikio išmetamųjų teršalų kiekiui arba kuriuos atlikus negali ilgam padidėti įprastu režimu eksploatuojamos transporto priemonės arba variklio išmetamų teršalų kiekis;

2.40. borto diagnostikos sistema (BDS)– transporto priemonėje arba variklyje sumontuota sistema, kuri gali:

a) nustatyti gedimus, darančius poveikį variklio sistemos išmetamų teršalų kiekiui;

b) rodyti gedimus, naudodama perspėjimo sistemą, ir

c) rodyti galimą gedimų sritį, naudodama kompiuterio atmintyje saugomą informaciją, ir (arba) perduoti šią informaciją per išorės sąsają;

2.41. variklių su BDS šeima– gamintojo sudaryta variklio sistemų grupė, kuriai taikomi tokie patys su išmetamųjų teršalų kiekiu susijusių gedimų stebėjimo ir diagnostikos būdai;

2.42. veikimo seka– veiksmų seka, kurią sudaro variklio paleidimas, (variklio) veikimo laikas, variklio užgesinimas ir laiko tarpas iki variklio kito paleidimo, kai iki galo laikomas įjungtas specialus BDS stebėjimo prietaisas, kuriuo galima nustatyti esamą gedimą;

2.43. originalus taršos kontrolės įtaisas– taršos kontrolės įtaisas ar tokių įtaisų sąranka, kuriai taikomas atitinkamai transporto priemonei suteiktas tipo patvirtinimas;

2.44. pirminis variklis– variklis, kuris iš variklių šeimos yra taip parinktas, kad jo išmetamųjų dujų charakteristikos būtų būdingos tai variklių šeimai;

2.45. papildomo kietųjų dalelių apdorojimo prietaisas– papildomo išmetamųjų dujinių teršalų apdorojimo sistema, skirta išmetamų kietųjų dalelių kiekiui sumažinti mechaniniu, aerodinaminiu, difuziniu arba inerciniu atskyrimu;

2.46. kietosios dalelės– visos medžiagos, surinktos ant nustatytos filtruojančios medžiagos, prieš filtravimą išmetamuosius teršalus atskiedus švariu filtruotu skiedikliu, kad temperatūra būtų nuo 315 K (42 °C) iki 325 K (52 °C); daugiausia tai anglis, kondensuoti angliavandeniliai ir sulfatai su asocijuotuoju vandeniu;

2.47. apkrovos procentinė dalis– didžiausio sukimo momento dalis esant tam tikram sūkių skaičiui;

2.48. eksploatacinių savybių stebėjimas– gedimų stebėjimas, įskaitant eksploatacinių savybių patikrą ir parametrų, tiesiogiai nesusijusių su išmetamųjų teršalų kiekio ribinėmis vertėmis, stebėseną; paprastai taip stebimos sudedamosios dalys arba sistemos, siekiant patikrinti, ar jos veikia tinkamame intervale;

2.49. periodinis regeneravimas– išmetamųjų teršalų kontrolės įtaiso regeneravimo procesas, vykstantis reguliariai, ne rečiau nei kas 100 variklio įprasto eksploatavimo valandų;

2.50. nešiojamoji išmetamųjų teršalų kiekio matavimo sistema (NITKMS)– nešiojama išmetamųjų teršalų kiekio matavimo sistema, atitinkanti šios taisyklės 8 priedo 2 priedėlyje nustatytus reikalavimus;

2.51. galios mažinimo įrenginys– varikliu varoma įranga, tiekianti energiją transporto priemonėje įrengtiems pagalbiniams prietaisams;

2.52. reikalavimus atitinkanti nusidėvėjusi sudedamoji dalis arba sistema (RANSD)– sudedamoji dalis arba sistema, kuri buvo sąmoningai nudėvėta, pvz., pagreitinus sendinimą arba ją paveikus kontroliuojamu būdu, ir kurią tipo patvirtinimo institucija leido naudoti pagal šios taisyklės 9B priedo 6.3.2 punkto ir 9B priedo 8 priedėlio A.8.2.2 punkto nuostatas demonstruojant variklio sistemos BDS eksploatacines savybes;

2.53. reagentas– bet kokia medžiaga, laikoma transporto priemonėje įrengtoje talpykloje ir, gavus išmetamųjų dujinių teršalų kontrolės sistemos užklausą, (prireikus) tiekiama papildomo išmetamųjų teršalų apdorojimo sistemai;

2.54. perkalibravimas– tikslus gamtinėmis dujomis varomo variklio reguliavimas, siekiant užtikrinti tas pačias veikimo charakteristikas (galią, degalų sąnaudas) pasirinkus kitą gamtinių dujų sudėties intervalą;

2.55. etaloninė masė– važiuoti parengtos transporto priemonės masė atėmus standartinę 75 kg vairuotojo masę ir pridėjus standartinę 100 kg masę;

2.56. pakaitinis taršos kontrolės įtaisas– taršos kontrolės įtaisas ar tokių įtaisų sąranka, skirta pakeisti originalų taršos kontrolės įtaisą ir galinti būti patvirtinta kaip atskiras techninis mazgas;

2.57. skaitymo priemonė– išorinė bandymo įranga, naudojama standartizuotam išoriniam ryšiui su BDS užmegzti pagal šios taisyklės reikalavimus;

2.58. per nustatytos trukmės eksploatavimo tarpsnį vykdoma bandymų programa– sendinimo ciklas ir nustatytos trukmės eksploatavimo tarpsnis, skirtas variklių su papildomo išmetamųjų teršalų apdorojimo sistema šeimos nusidėvėjimo koeficientams nustatyti;

2.59. darbo režimas– specialus dvejopų degalų variklio režimas, kuris įsijungia, jei transporto priemonė remontuojama arba išimama iš eismo, kai dvejopų degalų režimo neįmanoma naudoti (2);

2.60. pro išmetamąjį vamzdį išmetami teršalai– išmetamieji dujiniai teršalai ir kietosios dalelės;

2.61. klastojimas– transporto priemonės išmetamų teršalų kontrolės arba varomosios jėgos sistemos, įskaitant bet kokią šių sistemų programinę įrangą ar kitus loginės kontrolės elementus, išjungimas, sureguliavimas arba pakeitimas, po kurio (nepaisant to, ar sąmoningai, ar nesąmoningai) pabloginamas transporto priemonės teršalų išmetimas;

2.62. nepakrautos transporto priemonės masė– parengtos eksploatuoti transporto priemonės masė be standartinės 75 kg masės vairuotojo, keleivio ar krovinio, tačiau degalų baką pripildžius 90 proc., su įprastu įrankių rinkiniu ir atsarginiu ratu, kai taikoma;

2.63. eksploatavimo trukmė– atitinkamas atstumas ir (arba) laiko tarpas, kuriuo turi būti užtikrinama atitiktis nustatytoms išmetamų dujinių teršalų ir kietųjų dalelių kiekio ribinėms vertėms;

2.64. transporto priemonės tipas, atsižvelgiant į išmetamųjų teršalų kiekį– grupė transporto priemonių, kurių 1 priede nurodytos pagrindinės variklio ir transporto priemonės charakteristikos nesiskiria;

2.65. pertvarinis dyzelino kietųjų dalelių filtras– dyzelino kietųjų dalelių filtras (DKDF), kuriame išmetamosios dujos nukreipiamos tekėti per sienelę, kuri filtruoja kietąsias medžiagas;

2.66. Wobbe indeksas (apatinė vertė Wl arba viršutinė vertė Wu)– dujų tūrio vieneto atitinkamos kaloringumo vertės ir kvadratinės šaknies iš jų santykinio tankio tomis pačiomis pamatinėmis sąlygomis santykis:

2.67. λ poslinkio koeficientas (Sλ)– matematinė išraiška, rodanti variklio reguliavimo sistemos reikiamą lankstumą keičiant perteklinio oro santykį λ, jei variklio naudojamų dujinių degalų sudėtis skiriasi nuo gryno metano (kaip skaičiuoti S λ žr. 4 priedo 5 priedėlį).

3. PATVIRTINIMO PARAIŠKA

3.1. Variklio sistemos arba variklių šeimos, kaip atskiro techninio mazgo, tipo patvirtinimo paraiška

3.1.1. Gamintojas arba jo įgaliotas atstovas pateikia patvirtinimo institucijai variklio sistemos arba variklių šeimos, kaip atskiro techninio mazgo, tipo patvirtinimo paraišką.

3.1.2. 3.1.1 punkte nurodyta paraiška rengiama pagal informacinio dokumento pavyzdį, nustatytą 1 priede. Šiuo tikslu taikoma 1 priedo 1 dalis.

3.1.3. Kartu su paraiška gamintojas pateikia dokumentų rinkinį, kuriame išsamiai aprašomos visos konstrukcijos sudedamosios dalys, kurios daro poveikį išmetamųjų teršalų kiekiui, išmetamųjų teršalų kontrolės strategija, priemonės, kuriomis variklio sistema kontroliuoja perduodamos galios parametrus, turinčius įtakos išmetamųjų teršalų kiekiui, nepaisant to, ar kontroliuojama tiesioginiais ar netiesioginiais būdais, ir kuriame išsamiai aprašoma perspėjimo ir raginimo imtis priemonių sistema, privaloma pagal 11 priedo 4 ir 5 punktus. Dokumentų rinkinys sudaromas iš šių dalių, įskaitant informacijos rinkinį, nurodytą 5.1.4 punkte: a) oficialaus dokumentų rinkinio, kurį saugo patvirtinimo institucija. Oficialus dokumentų rinkinys gali būti pateikiamas suinteresuotosioms šalims, kai jos to prašo; b) papildomų dokumentų rinkinio, kuris neskelbiamas. Papildomų dokumentų rinkinį gali saugoti patvirtinimo institucija arba, patvirtinimo institucijos nuožiūra, gamintojas, tačiau jis turi būti pateikiamas patvirtinimo institucijai peržiūrėti suteikiant patvirtinimą arba bet kuriuo kitu metu, kol galioja patvirtinimas. Jeigu dokumentų rinkinį saugo gamintojas, patvirtinimo institucija imasi reikiamų priemonių, kad užtikrintų, jog po patvirtinimo dokumentų turinys nebūtų pakeistas.

3.1.4. Be 3.1.3 punkte minėtos informacijos, gamintojas pateikia tokią informaciją: a) jeigu tai priverstinio uždegimo varikliai – gamintojo deklaraciją dėl variklio uždegimo pertrūkių, dėl kurių išmetamųjų teršalų kiekis viršytų 9A priede nustatytas ribines vertes, mažiausio procentinio dydžio, apskaičiuoto pagal bendrą varikio uždegimo taktų skaičių, jeigu šis uždegimo pertrūkių procentinis dydis buvo nuo teršalų išmetimo bandymo pradžios, kaip nustatyta 4 priede, arba variklio uždegimo pertrūkių, dėl kurių deginių katalizatorius arba katalizatoriai galėtų perkaisti pirmiau, negu bus padaryta nepataisoma žala, mažiausio procentinio dydžio, apskaičiuoto pagal bendrą varikio uždegimo taktų skaičių; b) priemonių, kurių imtasi siekiant apsisaugoti nuo išmetamųjų teršalų kontrolės kompiuterio (-ių), įskaitant atnaujinimo, naudojant gamintojo patvirtintą programą, arba kalibravimo priemonę, klastojimo arba keitimo, aprašą; c) BDS dokumentus, laikantis 9B priedo 8 punkte nustatytų reikalavimų; d) pagal šios taisyklės 14 priedo reikalavimus parengtą informaciją, susijusią su BDS ir reikalingą tam, kad būtų galima pasinaudoti BDS informacija; e) pareiškimą dėl ne ciklo metu išmetamų teršalų kiekio atitikties, laikantis 5.1.3 punkto ir 10 priedo 10 punkto reikalavimų; f) pagal 9A priedo 2 priedėlio reikalavimus parengtą pareiškimą dėl BDS eksploatacinių savybių atitikties; g) pagal 8 priedo 2.4 punktą parengtą pradinį eksploatuojamos transporto priemonės bandymo planą; h) tam tikrais atvejais kitų tipo patvirtinimų kopijas su atitinkamais duomenimis, pagal kuriuos būtų galima išplėsti patvirtinimo tipą ir nustatyti nusidėvėjimo koeficientus.

3.1.5. Gamintojas pateikia už tipo patvirtinimo bandymus atsakingai technikos tarnybai variklį arba tam tikrais atvejais pirminį variklį, atitinkantį tipą, kurį norima patvirtinti.

3.1.6. Dėl sistemos, sudedamosios dalies arba atskiro techninio mazgo pakeitimų, padarytų po tipo patvirtinimo, tipo patvirtinimo galiojimas savaime nenutrūksta, jeigu šių sistemų, sudedamųjų dalių arba atskirų techninių mazgų originalios savybės nepakeičiamos tiek, kad nukentėtų variklio arba išmetamųjų teršalų kontrolės sistemos veiksmingumas.

3.2. Transporto priemonės su patvirtinta variklio sistema tipo patvirtinimo, atsižvelgiant į išmetamuosius teršalus, paraiška

3.2.1. Gamintojas arba jo įgaliotas atstovas pateikia patvirtinimo institucijai transporto priemonės su patvirtinta variklio sistema tipo patvirtinimo, atsižvelgiant į išmetamuosius teršalus, paraišką.

3.2.2. 3.2.1 punkte nurodyta paraiška rengiama pagal informacinio dokumento pavyzdį, nustatytą 1 priedo 2 dalyje. Prie šios paraiškos pridedamas variklio sistemos arba variklio šeimos, kaip atskiro techninio mazgo, tipo patvirtinimo sertifikatas.

3.2.3. Gamintojas pateikia dokumentų rinkinį, kuriame išsamiai aprašomos transporto priemonėje įrengtos ir pagal 11 priedą privalomos perspėjimo ir raginimo imtis priemonių sistemos sudedamosios dalys. Šis dokumentų rinkinys pateikiamas pagal 3.1.3 punktą.

3.2.4. Be informacijos, nurodytos 3.2.3 punkte, gamintojas pateikia tokią informaciją: a) priemonių, kurių imtasi siekiant apsisaugoti nuo šioje taisyklėje aprašomiems transporto priemonės kontrolės įtaisams, įskaitant atnaujinimo, naudojant gamintojo patvirtintą programą, arba kalibravimo priemonę, klastojimo arba keitimo, aprašą; b) vadovaujantis 9B priedo 8 punkte nustatytais reikalavimais, transporto priemonėje įrengtos BDS sudedamųjų dalių aprašą; c) informaciją apie transporto priemonėje įrengtas BDS sudedamąsias dalis, kad būtų galima pasinaudoti BDS informacija; d) tam tikrais atvejais kitų tipo patvirtinimų kopijas su susijusiais duomenimis, kad patvirtinimo tipus būtų galima išplėsti.

3.2.5. Dėl sistemos, sudedamosios dalies arba atskiro techninio mazgo pakeitimų, padarytų po tipo patvirtinimo, tipo patvirtinimo galiojimas savaime nenutrūksta, jeigu šių sistemų, sudedamųjų dalių arba atskirų techninių mazgų originalios savybės nepakeičiamos tiek, kad nukentėtų variklio arba išmetamųjų teršalų kontrolės sistemos veiksmingumas.

3.3. Transporto priemonės tipo patvirtinimo, atsižvelgiant į išmetamuosius teršalus, paraiška

3.3.1. Gamintojas arba jo įgaliotas atstovas pateikia tipo patvirtinimo institucijai transporto priemonės tipo patvirtinimo, atsižvelgiant į išmetamuosius teršalus, paraišką.

3.3.2. 3.3.1 punkte nurodyta paraiška rengiama pagal informacinio dokumento pavyzdį, nustatytą 1 priede. Šiuo tikslu taikomos to priedo 1 ir 2 dalys.

3.3.3. Gamintojas pateikia dokumentų rinkinį, kuriame išsamiai aprašomos visos konstrukcijos sudedamosios dalys, kurios daro poveikį išmetamųjų teršalų kiekiui, variklio sistemos išmetamųjų teršalų kiekio kontrolės strategija, priemonės, kuriomis variklio sistema kontroliuoja perduodamos galios parametrus, turinčius įtakos išmetamųjų teršalų kiekiui, nepaisant to, ar kontroliuojama tiesioginiais ar netiesioginiais būdais, ir kuriame išsamiai aprašoma perspėjimo ir raginimo imtis priemonių sistema, privaloma pagal 11 priedą. Šis dokumentų rinkinys pateikiamas pagal 3.1.3 punktą.

3.3.4. Be informacijos, nurodytos 3.3.3 punkte, gamintojas pateikia tokią pagal 3.1.4 punkto a–h papunkčius ir 3.2.4 punkto a–d papunkčius privalomą informaciją.

3.3.5. Gamintojas pateikia už tipo patvirtinimo bandymus atsakingai technikos tarnybai variklį, atitinkantį tipą, kurį norima patvirtinti.

3.3.6. Dėl sistemos, sudedamosios dalies arba atskiro techninio mazgo pakeitimų, padarytų po tipo patvirtinimo, tipo patvirtinimo galiojimas savaime nenutrūksta, jeigu šių sistemų, sudedamųjų dalių arba atskirų techninių mazgų originalios savybės nepakeičiamos tiek, kad nukentėtų variklio arba išmetamųjų teršalų kontrolės sistemos veiksmingumas.

3.4. Pakaitinio taršos kontrolės įtaiso, kaip atskiro techninio mazgo, tipo patvirtinimo paraiška

3.4.1. Gamintojas pateikia tipo patvirtinimo institucijai pakaitinio taršos kontrolės įtaiso, kaip atskiro techninio mazgo, tipo patvirtinimo paraišką.

3.4.2. Paraiška rengiama pagal informacinio dokumento pavyzdį, nustatytą 13 priedo 1 priedėlyje.

3.4.3. Gamintojas pateikia pareiškimą dėl atitikties BDS informacijos prieigai taikomiems reikalavimams.

3.4.4. Gamintojas pateikia technikos tarnybai, atsakingai už tipo patvirtinimo bandymą: a) variklio sistemą arba variklių sistemas, kurių tipas patvirtintas pagal šią taisyklę, su įrengtu nauju originalios įrangos išmetamųjų teršalų kiekio kontrolės įtaisu; b) vieną to tipo pakaitinio taršos kontrolės įtaiso pavyzdį; c) papildomą to tipo pakaitinio taršos kontrolės įtaiso pavyzdį, jeigu tai yra pakaitinis taršos kontrolės įtaisas, skirtas įrengti BDS turinčioje transporto priemonėje.

3.4.5. Taikant 3.4.4 dalies a punkto reikalavimus, bandomuosius variklius parenka paraiškos pateikėjas, pritariant tipo patvirtinimo institucijai. Bandymų sąlygos atitinka 4 priedo 6 punkte nustatytus reikalavimus. Bandomieji varikliai turi atitikti šiuos reikalavimus: a) jų išmetamųjų teršalų kontrolės sistemos turi būti be trūkumų; b) prastai veikiančios arba labai nusidėvėjusios originalios su teršalų išmetimu susijusios dalys turi būti pataisytos arba pakeistos; c) prieš tikrinant išmetamųjų teršalų kiekį, varikliai turi būti tinkamai suderinti ir nustatyti pagal gamintojo specifikacijas.

3.4.6. 3.4.4 punkto b ir c papunkčių tikslais ant pavyzdžio turi būti aiškus ir neištrinamas ženklas, rodantis paraiškos pateikėjo prekės pavadinimą arba ženklą ir jo komercinę paskirtį.

3.4.7. Taikant 3.4.4 punkto c papunkčio reikalavimus, teikiamas pavyzdys turi būti reikalavimus atitinkanti nusidėvėjusi sudedamoji dalis.

4. PATVIRTINIMAS

4.1. Siekdamas gauti variklio sistemos arba variklių šeimos, kaip atskiro techninio mazgo, tipo patvirtinimą, transporto priemonės su patvirtinta variklio sistema tipo patvirtinimą, atsižvelgiant į išmetamųjų teršalų kiekį, arba transporto priemonės tipo patvirtinimą, atsižvelgiant į išmetamųjų teršalų kiekį, gamintojas, laikydamasis šios taisyklės nuostatų, įrodo, kad transporto priemonės arba variklių sistemos buvo išbandytos ir atitinka 5 punkto ir 4, 6, 7, 9A, 9B, 9C, 10, 11 ir 12 priedų reikalavimus. Be to, gamintojas užtikrina, kad būtų laikomasi 5 priede nustatytų etaloninių degalų specifikacijų.

Siekdamas gauti transporto priemonės su patvirtinta variklio sistema tipo patvirtinimą, atsižvelgiant į išmetamųjų teršalų kiekį, arba transporto priemonės tipo patvirtinimą, atsižvelgiant į išmetamųjų teršalų kiekį, gamintojas užtikrina atitiktį 6 dalyje nustatytiems įrengimo reikalavimams.

4.2. Siekdamas, kad pagal šią taisyklę, atsižvelgiant į išmetamųjų teršalų kiekį, patvirtintas transporto priemonės tipas būtų išplėstas, kai transporto priemonės etaloninė masė didesnė kaip 2 380 kg, bet ne didesnė kaip 2 610 kg, gamintojas turi laikytis 12 priedo 1 priedėlyje pateiktų reikalavimų.

4.3. Siekdamas gauti dvejopų degalų variklio arba variklių šeimos, kaip atskiro techninio mazgo, tipo patvirtinimą, dvejopų degalų transporto priemonės su patvirtintu dvejopų degalų varikliu tipo patvirtinimą, atsižvelgiant į išmetamųjų teršalų kiekį, arba dvejopų degalų transporto priemonės tipo patvirtinimą, atsižvelgiant į išmetamųjų teršalų kiekį, be atitikties 4.1 punkte nustatytiems reikalavimams gamintojas įrodo, kad dvejopų degalų transporto priemonei arba varikliui taikomi bandymai ir jie atitinka 15 priede nustatytus reikalavimus.

4.4. Rezervuota (3)

4.5. Siekdamas gauti variklio sistemos arba variklių šeimos, kaip atskiro techninio mazgo, tipo patvirtinimą arba transporto priemonės tipo patvirtinimą, atsižvelgiant į išmetamųjų teršalų kiekį, gamintojas užtikrina atitiktį reikalavimams dėl degalų intervalo patvirtinimo, kai suteikiamas universalus degalų patvirtinimas, arba, kai tvirtinamas priverstinio uždegimo variklis, varomas gamtinėmis dujomis ir SND, – dėl riboto degalų intervalo patvirtinimo, kaip nurodyta 4.6 punkte.

4.5.1. 4 priedėlyje pateikiamos lentelės, kuriose apibendrinami GD, SND ir dvejopų degalų variklių patvirtinimo reikalavimai.

4.6. Universalaus degalų intervalo tipo patvirtinimo reikalavimai

Universalus degalų intervalo patvirtinimas suteikiamas pagal 4.6.1–4.6.6.1 punktų reikalavimus.

4.6.1. Pirminis variklis turi atitikti šio reglamento reikalavimus dėl 5 priede nurodytų tinkamų etaloninių degalų. Gamtinėmis dujomis (biometanu), įskaitant dvejopų degalų varikliams taikomi 4.6.3 punkte išdėstyti specialieji reikalavimai.

4.6.2. Jeigu gamintojas leidžia, kad tam tikros šeimos varikliai būtų varomi rinkoje parduodamais degalais, nepriskiriamais prie etaloninių degalų, nurodytų 5 priede, arba atitinkamais etaloniniais rinkoje parduodamais degalais (pvz., EN 228 CEN standartuose, jeigu benzinas yra bešvinis, ir EN 590 CEN standarte, jeigu degalai yra dyzeliniai), pvz., B100 degalais, gamintojas, be 4.6.1 punkto reikalavimų, turi laikytis šių reikalavimų:

a) 1 priedo 1 dalies 3.2.2.2.1 punkte nurodyti, kokius degalus galima naudoti variklių šeimai;

b) įrodyti, kad pirminis variklis gali atitikti šio reglamento reikalavimus, kai naudojami nurodytieji degalai;

c) įsipareigoti laikytis 9 dalyje nustatytų eksploatuojamų transporto priemonių atitikties reikalavimų, taikomų nurodytiesiems degalams, įskaitant įvairius nurodytųjų degalų ir rinkoje parduodamų atitinkamų degalų bei etaloninių degalų mišinius.

4.6.3. Jeigu variklis varomas gamtinėmis dujomis (biometanu), gamintojas įrodo, kad pirminis variklis gali būti pritaikytas prie bet kokios sudėties degalų, galinčių pasitaikyti rinkoje.

4.6.3.1. Suslėgtosios gamtinės dujos (suslėgtosios GD, įskaitant biometaną) paprastai būna dviejų tipų – didelio šilumingumo degalai (H dujos) ir mažo šilumingumo degalai (L dujos), tačiau abiejų intervalų sklaida yra gana didelė; gerokai skiriasi jų Wobbe indeksas, rodantis energijos atsargą, ir λ poslinkio koeficientas (Sλ). Gamtinės dujos, kurių λ poslinkio koeficientas yra tarp 0,89 ir 1,08 (0,89 ≤ Sλ ≤ 1,08), priklauso H intervalui, o gamtinės dujos, kurių λ poslinkio koeficientas yra tarp 1,08 ir 1,19 (1,08 ≤ Sλ ≤ 1,19), – L intervalui. Etaloninių degalų sudėtis atspindi didžiausius Sλ svyravimus.

Pirminis variklis turi atitikti šios taisyklės reikalavimus, kai naudojami etaloniniai GR (degalai Nr. 1) ir G25 (degalai Nr. 2) degalai, nurodyti 5 priede, niekaip rankiniu būdu nereguliuojant variklio degalų tiekimo sistemos tarp dviejų bandymų (būtinas prisitaikymas). Pakeitus degalus, per vieną įšilusio variklio WHTC bandymų ciklą leidžiama atlikti vieną pritaikymo bandymą neatliekant matavimų. Baigus pritaikymo bandymą, variklis atvėsinamas pagal 4 priedo 7.6.1 punktą.

4.6.3.1.1. Gamintojo prašymu variklis gali būti bandomas su trečiaisiais degalais (degalai Nr. 3), jeigu jų λ poslinkio koeficientas (Sλ) yra nuo 0,89 (t. y. GR mažesniojo intervalo) iki 1,19 (t. y. G25 didesniojo intervalo), pavyzdžiui, kai degalai Nr. 3 yra rinkoje parduodami degalai. Šio bandymo rezultatai gali būti naudojami vertinant produkcijos atitiktį.

4.6.3.2. Suskystintų gamtinių dujų (SGD, įskaitant suskystintą biometaną) atveju pirminis variklis turi atitikti šios taisyklės reikalavimus, kai naudojami etaloniniai GR (degalai Nr. 1) ir G20 (degalai Nr. 2) degalai, nurodyti 5 priede, niekaip rankiniu būdu nereguliuojant variklio degalų tiekimo sistemos tarp dviejų bandymų (būtinas prisitaikymas). Pakeitus degalus, per vieną įšilusio variklio WHTC bandymų ciklą leidžiama atlikti vieną pritaikymo bandymą neatliekant matavimų. Baigus pritaikymo bandymą, variklis atvėsinamas pagal 4 priedo 7.6.1 punktą.

4.6.4. Jei naudojamos suslėgtosios GD (biometanas) ir varikliui pritaikyti prie H dujų intervalo ir prie L dujų intervalo bei pereiti nuo H intervalo prie L intervalo naudojamas jungiklis, pirminis variklis bandomas su 5 priede kiekvienam intervalui nurodytais etaloniniais degalais kiekvienoje jungiklio padėtyje. H dujų intervale yra GR (degalai Nr. 1) ir G23 (degalai Nr. 3) rūšių degalai, L dujų intervale – G25 (degalai Nr. 2) ir G23 (degalai Nr. 3) rūšių degalai. Pirminis variklis turi atitikti šios taisyklės reikalavimus abiejose jungiklio padėtyse niekaip papildomai nereguliuojant degalų tiekimo tarp dviejų bandymų, atliekamų kiekvienoje jungiklio padėtyje. Pakeitus degalus, per vieną įšilusio variklio WHTC bandymų ciklą leidžiama atlikti vieną pritaikymo bandymą neatliekant matavimų. Baigus pritaikymo bandymą, variklis atvėsinamas pagal 4 priedo 7.6.1 punktą.

4.6.4.1. Gamintojo prašymu variklis gali būti bandomas ne su G23 (degalai Nr. 3) degalais, o su trečiaisiais degalais, jeigu jų λ poslinkio koeficientas (Sλ) yra nuo 0,89 (t. y. GR mažesniojo intervalo) iki 1,19 (t. y. G25 didesniojo intervalo), pavyzdžiui, kai degalai Nr. 3 yra rinkoje parduodami degalai. Šio bandymo rezultatai gali būti naudojami vertinant produkcijos atitiktį.

4.6.5. Jeigu tai gamtines dujas naudojantys varikliai, nustatytasis išmetamųjų teršalų kiekio r santykis kiekvienam teršalui nustatomas taip:

arba

ir

4.6.6. Jeigu naudojamos SND, gamintojas įrodo, kad pirminiai varikliai gali būti pritaikyti prie bet kokios sudėties degalų, galinčių pasitaikyti rinkoje.

SND sudėtis gali skirtis C3/C4 santykiu. Į šią įvairovę atsižvelgiama nustatant etaloninius degalus. Pirminis variklis atitinka išmetamųjų teršalų reikalavimus, kai naudojami 5 priede nurodyti etaloniniai A ir B degalai, niekaip nereguliuojant degalų tiekimo tarp dviejų bandymų. Pakeitus degalus, per vieną įšilusio variklio WHTC bandymų ciklą leidžiama atlikti vieną pritaikymo bandymą neatliekant matavimų. Baigus pritaikymo bandymą, variklis atvėsinamas pagal 4 priedo 7.6.1 punktą.

4.6.6.1. Kiekvienam teršalui nustatomas išmetamųjų teršalų kiekio r koeficientas:

4.7. Riboto degalų intervalo tipo patvirtinimo reikalavimai, taikomi priverstinio uždegimo varikliams, varomiems suslėgtosiomis GD (biometanu) arba SND.

4.7.1. Išmetamųjų teršalų tipo patvirtinimas, suteikiamas varikliui, varomam gamtinėmis dujomis ir sukonstruotam veikti H arba L dujų intervale.

4.7.1.1. Pirminis variklis bandomas su atitinkamų 5 priede tam tikram intervalui nurodytų rūšių etaloniniais degalais. H dujų intervale yra GR (degalai Nr. 1) ir G23 (degalai Nr. 3) rūšių degalai, L dujų intervale – G25 (degalai Nr. 2) ir G23 (degalai Nr. 3) rūšių degalai. Pirminis variklis turi atitikti šio reglamento reikalavimus niekaip papildomai nereguliuojant degalų tiekimo tarp dviejų bandymų. Pakeitus degalus, per vieną įšilusio variklio WHTC bandymų ciklą leidžiama atlikti vieną pritaikymo bandymą neatliekant matavimų. Baigus pritaikymo bandymą, variklis atvėsinamas pagal 4 priedo 7.6.1 punktą.

4.7.1.2. Gamintojo prašymu variklis gali būti bandomas ne su G23 (degalai Nr. 3) degalais, o su trečiaisiais degalais, jeigu jų λ poslinkio koeficientas (Sλ) yra nuo 0,89 (t. y. GR mažesniojo intervalo) iki 1,19 (t. y. G25 didesniojo intervalo), pavyzdžiui, kai degalai Nr. 3 yra rinkoje parduodami degalai. Šio bandymo rezultatai gali būti naudojami vertinant produkcijos atitiktį.

4.7.1.3. Kiekvienam teršalui nustatomas išmetamųjų teršalų kiekio r koeficientas:

arba

ir

4.7.1.4. Ant vartotojui tiekiamo variklio turi būti 4.12.8 punkte nurodyta etiketė, rodanti, koks patvirtinto variklio dujų intervalas.

4.7.2. Išmetamųjų teršalų tipo patvirtinimas, suteikiamas varikliui, kuris naudoja gamtines dujas arba SND ir yra sukonstruotas naudoti vienerius specialios sudėties degalus.

4.7.2.1. Pirminis variklis turi atitikti išmetamųjų teršalų reikalavimus, kai naudojami GR ir G25 etaloniniai gamtinių dujų degalai, o SND atveju – 5 priede nurodyti A ir B etaloniniai degalai. Tarp bandymų leidžiama tiksliai sureguliuoti degalų tiekimo sistemą. Šis tikslus reguliavimas – naujas degalų tiekimo duomenų bazės kalibravimas niekaip nekeičiant pagrindinės reguliavimo strategijos arba pagrindinės duomenų struktūros. Jeigu būtina, leidžiama keisti dalis, kurios yra tiesiogiai susijusios su degalų debitu, pvz., purkštuvų antgalius.

4.7.2.2. Gamintojo prašymu variklis gali būti bandomas su GR ir G23 arba G25 ir G23 rūšių etaloniniais degalais; tokiu atveju tipo patvirtinimas galioja atitinkamai tik H dujų intervalui arba L dujų intervalui.

4.7.2.3. Ant vartotojui tiekiamo variklio turi būti 4.12.8 punkte nurodyta etiketė, rodanti, kokia sukalibruoto variklio naudojamų dujų sudėtis.

4.8. Nuo degalų priklausančio tipo patvirtinimo reikalavimai varikliams, varomiems suskystintomis gamtinėmis dujomis (SGD, įskaitant suskystintą biometaną)

Suskystintų gamtinių dujų (įskaitant suskystintą biometaną) atveju nuo degalų priklausančio tipo patvirtinimas gali būti suteiktas, jeigu paisoma 4.8.1 ir 4.8.2 punktuose nustatytų reikalavimų.

4.8.1. Nuo degalų priklausančio tipo patvirtinimo paraiškos pateikimo sąlygos variklių, varomų suskystintomis gamtinėmis dujomis (SGD, įskaitant suskystintą biometaną) atveju

4.8.1.1. Gamintojas gali pateikti nuo degalų priklausančio tipo patvirtinimo paraišką, kai variklis kalibruojamas pagal specialios sudėties SGD (4), o gautas λ poslinkio koeficientas nesiskiria daugiau kaip 3 proc. nuo 5 priede nurodytų G20 degalų λ poslinkio koeficiento ir etano kiekis tuose degaluose neviršija 1,5 proc.

4.8.1.2. Visais kitais atvejais gamintojas pateikia universalaus degalų tipo patvirtinimo parašką pagal 4.6.3.2 punkte pateiktas specifikacijas.

4.8.2. Specialūs bandymų reikalavimai nuo degalų priklausančio tipo patvirtinimo atveju (SND)

4.8.2.1. Dvejopų degalų variklių šeimos atveju, kai varikliai kalibruojami pagal specialios sudėties SND ir gautas λ poslinkio koeficientas nesiskiria daugiau kaip 3 proc. nuo 5 priede nurodytų G20 degalų λ poslinkio koeficiento, o etano kiekis tuose degaluose neviršija 1,5 proc., pirminis variklis bandomas naudojant tik G20 etaloninius dujinius degalus, nurodytus 5 priede.

4.9. Variklių šeimos nario patvirtinimas, atsižvelgiant į išmetamuosius teršalus

4.9.1. Išskyrus 4.8.2 punkte minimą atvejį, pirminio variklio tipo patvirtinimas be tolesnio bandymo išplečiamas visiems variklių šeimos nariams, kokia bebūtų jų naudojamų degalų sudėtis, neviršijant patvirtinto pirminio variklio degalų intervalo (kai tai yra 4.7.2 punkte aprašyti varikliai) ar to paties degalų intervalo (kai tai yra 4.6 arba 4.7 punkte aprašyti varikliai), kurių pirminio variklio tipas buvo patvirtintas.

4.9.2. Jeigu technikos tarnyba nustato, kad atsižvelgiant į pasirinktą pirminį variklį pateikta paraiška tik iš dalies atitinka 1 priedo 1 dalyje apibrėžtą variklių šeimą, ji gali pasirinkti ir išbandyti kitą ar prireikus papildomą etaloninį bandomąjį variklį.

4.10. Patvirtinimo reikalavimai, atsižvelgiant į borto diagnostikos sistemas

4.10.1. Gamintojai užtikrina, kad visose variklių sistemose ir transporto priemonėse būtų įrengta BDS.

4.10.2. BDS projektuojama, konstruojama ir įrengiama transporto priemonėje pagal 9A priedą taip, kad visą transporto priemonės eksploatavimo laikotarpį būtų galima nustatyti ir registruoti tame priede nurodytą nusidėvėjimo arba gedimų pobūdį ir informuoti apie jį.

4.10.3. Gamintojas privalo užtikrinti, kad BDS visomis įprastomis ir pagrįstai numatomomis važiavimo sąlygomis, įskaitant BDS eksploatavimo sąlygas, atitiktų 9A priede nustatytus reikalavimus, įskaitant 9B priede nurodytas įprasto važiavimo sąlygas.

4.10.4. Kai BDS bandoma naudojant reikalavimus atitinkančią nusidėvėjusią sudedamąją dalį, pagal 9B priedą įjungiamas BDS gedimų rodytuvas. BDS gedimų rodytuvas gali būti įjungiamas ir tada, kai išmetamųjų teršalų kiekis neviršija 9A priede nustatytų BDS ribinių verčių.

4.10.5. Gamintojas užtikrina, kad būtų laikomasi 9A priede išdėstytų nuostatų dėl variklių su BDS šeimos eksploatacinių savybių.

4.10.6. Duomenys, susiję su BDS eksploatacinėmis savybėmis, saugomi ir pateikiami nešifruoti, BDS taikant įprastą BDS ryšių protokolą pagal 9A priedo nuostatas.

4.10.7. Gamintojo nuožiūra, kol nesueis naujo tipo patvirtinimams 13.2.3 punkte nustatyta data, BDS gali atitikti alternatyvias nuostatas, nustatytas 9A priede, darant nuorodą į šį punktą.

4.10.8. Gamintojo nuožiūra, kol nesueis naujo tipo patvirtinimams 13.2.2 punkte nustatyta data, dyzelino kietųjų dalelių filtrų stebėjimui, kaip nustatyta 9A priedo 2.3.2.2 punkte, gali būti taikomos alternatyvios nuostatos.

4.11. Patvirtinimo reikalavimai, atsižvelgiant į pakaitinius taršos kontrolės įtaisus

4.11.1. Gamintojas užtikrina, kad pakaitiniams taršos kontrolės įtaisams, kaip atskiriems techniniams mazgams, įtaisomiems variklių sistemose ar transporto priemonėse, kurių tipas patvirtintas ir kurios patenka į šios taisyklės taikymo sritį, pagal 4.11.2–4.11.5 punktų reikalavimus būtų suteiktas tipo pavirtinimas.

Šioje taisyklėje taršos kontrolės įtaisais laikomi deginių filtrai katalizatoriai, deNOx įtaisai ir kietųjų dalelių filtrai.

4.11.2. Originalūs pakaitiniai taršos kontrolės įtaisai, priskiriami I priedo 1 dalies 3.2.12 punkte nurodytam tipui ir skirti įtaisyti transporto priemonėje, nurodytoje atitinkamame tipo patvirtinimo dokumente, neprivalo atitikti visų 13 priedo nuostatų, jeigu jie atitinka to priedo 2.1, 2.2 ir 2.3 punktų reikalavimus.

4.11.3. Gamintojas užtikrina, kad originalus taršos kontrolės įtaisas būtų pažymėtas identifikaciniais ženklais.

4.11.4. 4.11.3 punkte paminėtus identifikacinius ženklus sudaro:

a) transporto priemonės arba variklio gamintojo pavadinimas arba prekės ženklas;

b) originalaus taršos kontrolės įtaiso markė ir identifikacinis sudedamosios dalies numeris, įtrauktas į informaciją, nurodytą 1 priedo 1 dalies 3.2.12.2 punkte.

4.11.5. Kai šios taisyklės 13 priede bus nustatyti specialieji bandymų reikalavimai, pakaitinių taršos kontrolės įtaisų tipas turės būti patvirtintas tik pagal šią taisyklę (5).

4.12. Variklių sistemų ir transporto priemonių patvirtinimo ženklai ir ženklinimas

4.12.1. Kiekvienam patvirtintam tipui suteikiamas patvirtinimo numeris. Pirmieji du jo skaitmenys (šiuo atveju 06, atitinkantys 06 serijos pakeitimus) rodo pakeitimų seriją, į kurią įtraukti patys naujausi patvirtinimo suteikimo metu galiojantys pagrindiniai taisyklės techniniai pakeitimai. Ta pati susitariančioji šalis negali priskirti kitam variklio tipui to paties numerio.

4.12.2. Pagal šią taisyklę apie patvirtinimą, patvirtinto tipo išplėtimą, atsisakymą suteikti patvirtinimą arba visišką to tipo variklio arba transporto priemonės gamybos nutraukimą pranešama 1958 m. Susitarimo, kuriuo remiantis taikoma ši taisyklė, šalims taisyklės 2A, 2B ar 2C priede pateikto pavyzdžio forma. Be to, nurodomos atliekant tipo bandymus išmatuotos vertės.

4.12.3. Ant kiekvieno variklio, atitinkančio pagal šią taisyklę patvirtintą variklio tipą, arba ant kiekvienos transporto priemonės, atitinkančios pagal šią taisyklę patvirtintą transporto priemonės tipą, pastebimoje ir lengvai pasiekiamoje vietoje pritvirtinamas tarptautinis patvirtinimo ženklas, kuris susideda iš:

4.12.3.1. apskritimo, kurio viduje įrašyta E raidė, o po jos – patvirtinimą suteikusios šalies skiriamasis numeris (6);

4.12.3.2. šios taisyklės numerio, po kurio eina R raidė, brūkšnio ir 4.12.3.1. punkte nustatytam apskritimui iš dešinės – patvirtinimo numerio.

4.12.3.3. Patvirtinimo numerį taip pat sudaro brūkšnys ir po patvirtinimo numerio dedamas papildomas simbolis, kuriuo siekiama pažymėti patvirtinimo suteikimo pagal 13.2 punktą etapą ir pranešimą apie jį 3 priedo 1 lentelėje. 4.12.3.3.1. Jei tai dyzelinu varomas CI variklis, patvirtinimo ženkle po šalies ženklo turi būti D raidė, rodanti variklio tipą, dėl kurio suteiktas patvirtinimas. 4.12.3.3.2. Jei tai etanoliu (ED95) varomas CI variklis, patvirtinimo ženkle po šalies ženklo turi būti ED raidės, rodančios variklio tipą, dėl kurio suteiktas patvirtinimas. 4.12.3.3.3. Jei tai etanoliu (E85) varomas PI variklis, patvirtinimo ženkle po šalies ženklo turi būti simbolis E85, rodantis variklio tipą, dėl kurio suteiktas patvirtinimas. 4.12.3.3.4. Jei tai benzinu varomas PI variklis, patvirtinimo ženkle po šalies ženklo turi būti P raidė, rodanti variklio tipą, dėl kurio suteiktas patvirtinimas. 4.12.3.3.5. Jei tai SND varomas PI variklis, patvirtinimo ženkle po šalies ženklo turi būti Q raidė, rodanti variklio tipą, dėl kurio suteiktas patvirtinimas. 4.12.3.3.6. Jei tai gamtinėmis dujomis varomas variklis, patvirtinimo ženkle po šalies ženklo turi būti raidė(s), rodanti (-čios) dujų intervalą, dėl kurio suteiktas patvirtinimas. Raidė(s) turi būti tokia (-ios): a) H, jei variklis buvo patvirtintas ir sukalibruotas H dujų intervalui; b) L, jeigu variklis buvo patvirtintas ir sukalibruotas L dujų intervalui; c) HL, jeigu variklis buvo patvirtintas ir sukalibruotas H ir L dujų intervalams; d) Ht, jeigu variklis buvo patvirtintas ir sukalibruotas tam tikrai H intervalo dujų sudėčiai ir gali būti pertvarkytas, kad tiktų kitoms tam tikros sudėties H intervalo dujoms, tiksliai sureguliuojant variklio degalų tiekimą; e) Lt, jeigu variklis buvo patvirtintas ir sukalibruotas tam tikrai dujų sudėčiai L dujų intervale ir gali būti pertvarkytas kitoms tam tikros sudėties dujoms L dujų intervale tiksliai sureguliuojant variklio degalų tiekimą; f) HLt, jei variklis buvo patvirtintas ir kalibruotas tam tikrai H arba L intervalo dujų sudėčiai ir gali būti pertvarkytas, kad tiktų kitoms tam tikros sudėties H arba L intervalo dujoms, tiksliai sureguliuojant variklio degalų tiekimą; g) LNG20, kai variklis tvirtinamas ir kalibruojamas pagal specialios sudėties suskystintas gamtines dujas (įskaitant suskystintą biometaną), o gautas λ poslinkio koeficientas nesiskiria daugiau kaip 3 proc. nuo 5 priede nurodytų G20 degalų λ poslinkio koeficiento ir etano kiekis tuose degaluose neviršija 1,5 proc.; h) LNG, kai variklis tvirtinamas ir kalibruojamas pagal bet kurios kitos sudėties suskystintas gamtines dujas (įskaitant suskystintą biometaną). 4.12.3.3.7. Jei tai dvejopų degalų varikliai, patvirtinimo ženkle po šalies ženklo turi būti skaitmenų eilė, rodanti dvejopų degalų variklio tipą ir dujų intervalą, dėl kurių suteiktas patvirtinimas. Ši skaitmenų eilė bus sudaryta iš dviejų skaitmenų, žyminčių abiejų rūšių degalų tipą, ir raidės (-džių), nurodytos (-ų) atitinkamai 4.12.3.3.1–4.12.3.3.6 punktuose. a) 1A, kai dvejopų degalų variklių tipas yra 1A; b) 1B, kai dvejopų degalų variklių tipas yra 1B; c) 2A, kai dvejopų degalų variklių tipas yra 2A; d) 2B, kai dvejopų degalų variklių tipas yra 2B; e) 3B, kai dvejopų degalų variklių tipas yra 3B.

4.12.4. Jei transporto priemonė arba variklis atitinka pagal vieną ar daugiau prie Susitarimo pridėtų taisyklių patvirtintą tipą, pagal šią taisyklę patvirtinimą suteikusioje šalyje 4.12.3.1 punkte nurodyto simbolio galima nekartoti. Tokiu atveju taisyklė ir pagal visas taisykles, pagal kurias buvo suteikti patvirtinimai, suteikti patvirtinimų numeriai ir papildomi simboliai pagal šią taisyklę patvirtinimą suteikusioje šalyje surašomi į skiltis dešinėje 4.12.3.1 punkte aprašyto ženklo pusėje.

4.12.5. Patvirtinimo ženklas turi būti šalia duomenų lentelės, kurią ant patvirtinto tipo pritvirtina gamintojas, arba ant jos.

4.12.6. Šios taisyklės 3 priede pateikiami patvirtinimo ženklų išdėstymo pavyzdžiai.

4.12.7. Ant variklio, patvirtinto kaip techninis mazgas, be patvirtinimo ženklo turi būti:

4.12.7.1. variklio gamintojo prekės ženklas arba prekės pavadinimas;

4.12.7.2. gamintojo komercinis aprašymas.

4.12.8. Etiketės

Jeigu varikliai yra varomi gamtinėmis dujomis ir SND ir jo tipo patvirtinimui taikomi apribojimai, susiję su degalų intervalu, naudojamos šios etiketės:

4.12.8.1. Turinys

Pateikiama ši informacija:

Jei taikomas 4.7.1.4 punktas, etiketėje nurodoma „NAUDOTI TIK SU H INTERVALO GAMTINĖMIS DUJOMIS“. Jeigu taikoma, H raidė pakeičiama L raide.

Jeigu taikomas 4.7.2.3 punktas, etiketėje atitinkamai nurodoma: „EKSPLOATUOTI TIK SU GAMTINĖMIS DUJOMIS, KURIŲ SPECIFIKACIJA...“ arba „EKSPLOATUOTI TIK SU SUSKYSTINTOMIS NAFTOS DUJOMIS, KURIŲ SPECIFIKACIJA...“. Visa informacija, nurodyta atitinkamoje (-ose) 5 priedo lentelėje (-ėse), pateikiama kartu su variklio gamintojo nurodytomis atskiromis sudedamosiomis dalimis ir ribomis.

Raidės ir skaitmenys turi būti bent 4 mm aukščio.

Pastaba. Jeigu tokiam ženklinimui trūksta vietos, galima naudoti supaprastintą kodą. Tokiu atveju bet kuriam degalus į baką pilančiam, variklį ir jo priedus prižiūrinčiam arba remontuojančiam asmeniui, taip pat susijusioms institucijoms turi būti lengvai matomos aiškinamosios pastabos, kuriose būtų pateikta pirmiau nurodyta informacija. Vietą, kurioje galima susipažinti su tomis pastabomis, ir jų turinį tarpusavio susitarimu nustato gamintojas ir tipo patvirtinimo institucija.

4.12.8.2. Požymiai

Etiketės turi būti patvarios visą variklio eksploatavimo laikotarpį. Etiketės turi būti aiškiai įskaitomos, jose parašytų raidžių ir skaitmenų turi būti neįmanoma nutrinti. Be to, etiketės tvirtinamos taip, kad jų pritvirtinimo priemonė būtų patvari visą variklio eksploatavimo laikotarpį ir kad etikečių nebūtų įmanoma pašalinti jų nesuardant arba nesudarkant.

4.12.8.3. Vieta

Etiketės tvirtinamos ant tos variklio dalies, be kurios variklis negali normaliai veikti ir kurios paprastai nereikia keisti visą variklio eksploatavimo laikotarpį. Be to, šios etiketės turi būti tokioje vietoje, kad jos būtų gerai matomos variklyje sumontavus visus varikliui veikti reikalingus pagalbinius prietaisus.

4.13. Jei tai transporto priemonės tipo patvirtinimo, atsižvelgiant į jos variklį, paraiška, 4.12.8 punkte nurodyti žymenys turi būti ir šalia degalų įpylimo angos.

4.14. Jei tai transporto priemonės su patvirtintu varikliu tipo patvirtinimo paraiška, 4.12.8 punkte nurodyti žymenys turi būti ir šalia degalų įpylimo angos.

5. REIKALAVIMAI IR BANDYMAI

5.1. Bendrosios nuostatos

5.1.1. Gamintojai įrengia transporto priemones ir variklius taip, kad visos sudedamosios dalys, galinčios daryti įtaką teršalų išmetimui, būtų suprojektuotos, sukonstruotos ir sumontuotos taip, kad įprastai naudojama transporto priemonė ar variklis atitiktų šią taisyklę ir jos įgyvendinimo priemones.

5.1.2. Gamintojas imasi techninių priemonių, kad užtikrintų, jog pagal šią taisyklę būtų veiksmingai ribojamas per visą įprastą transporto priemonės eksploatavimo įprastomis sąlygomis laikotarpį pro išmetimo vamzdį išmetamų teršalų kiekis.

5.1.2.1. Be kitų dalykų, šiomis 5.1.2 punkte minėtomis priemonėmis užtikrinamas pirminę paskirtį atitinkantis lanksčiųjų vamzdžių, jų sandūrų ir jungčių, naudojamų išmetamųjų teršalų kiekio kontrolės sistemose, saugumas.

5.1.2.2. Gamintojas užtikrina, kad išmetamųjų teršalų kiekio bandymo, atlikto šioje taisyklėje nurodytomis bandymų sąlygomis, rezultatai neviršytų taikomos ribinės vertės.

5.1.2.3. Variklių sistema ir bet kokios konstrukcijos sudedamosios dalys, galinčios turėti įtakos išmetamų dujinių teršalų ir kietųjų dalelių kiekiui, projektuojamos, konstruojamos, surenkamos ir montuojamos taip, kad variklis įprastomis eksploatavimo sąlygomis atitiktų šios taisyklės nuostatas. Be to, gamintojas užtikrina, kad būtų laikomasi 5.1.3 punkte ir 10 priede nustatytų ne ciklo metu išmetamų teršalų kiekiui taikomų reikalavimų.

5.1.2.4. Draudžiama naudoti išmetamųjų teršalų kontrolės įrenginių veiksmingumą mažinančias išderinimo strategijas.

5.1.2.5. Siekdamas gauti tipo patvirtinimą, kai variklis varomas benzinu arba E85 degalais, gamintojas užtikrina, kad būtų laikomasi transporto priemonių, naudojančioms benziną ir E85 degalus, degalų bakų pildymo angoms taikomų specialiųjų reikalavimų, nustatytų 6.3 punkte.

5.1.3. Reikalavimai riboti ne ciklo metu išmetamų teršalų kiekį

5.1.3.1. Laikantis 5.1.2 punkte nustatytų reikalavimų, imamasi techninių priemonių, kurios turi atitikti: a) bendruosius reikalavimus, įskaitant eksploatacinių savybių reikalavimus ir išderinimo strategijų draudimą, kaip nurodyta 10 priede; b) reikalavimus veiksmingai riboti pro išmetimo vamzdį išmetamų teršalų kiekį tam tikromis apibrėžtomis aplinkos sąlygomis, kuriomis numatoma eksploatuoti transporto priemonę, ir tam tikromis apibrėžtomis eksploatavimo sąlygomis, kurios gali susidaryti; c) reikalavimus, taikomus ne ciklo metu atliekamiems laboratoriniams tipo patvirtinimo bandymams; d) reikalavimus, susijusius su nešiojamųjų išmetamųjų teršalų kiekio matavimo sistemų (NITKMS) demonstraciniu bandymu, ir bet kokius papildomus reikalavimus, taikomus ne ciklo metu atliekamiems eksploatuojamų transporto priemonių bandymams, kaip numatyta šioje taisyklėje; e) reikalavimą, kad gamintojas pateiktų pažymą dėl atitikties ne ciklo metu išmetamų teršalų kiekio ribojimo reikalavimams.

5.1.3.2. Gamintojas laikosi specialiųjų reikalavimų ir susijusių bandymo metodikų, nustatytų 10 priede.

5.1.4. Dokumentų reikalavimai

5.1.4.1. Turi būti pateiktas iš toliau nurodytų dviejų dalių sudarytas dokumentų rinkinys, privalomas pagal 3 punktą ir suteikiantis tipo patvirtinimo institucijai galimybę įvertinti transporto priemonėje ir variklyje įdiegtas išmetamųjų teršalų kontrolės strategijas ir sistemas, užtikrinančias tinkamą NOx kontrolės priemonių veikimą: a) oficialus dokumentų rinkinys, kuris gali būti pateikiamas suinteresuotosioms šalims, kai jos to prašo; b) itin konfidencialus papildomų dokumentų rinkinys.

5.1.4.2. Oficialus dokumentų rinkinys gali būti nedidelės apimties, jeigu juo įrodoma, kad buvo nustatytos visos pagal matricą leidžiamos išeigos reikšmės, užfiksuotos kontroliuojant pavienių grupės agregatų sąnaudas. Dokumentuose aprašomas pagal 11 priedą privalomos raginimo imtis priemonių sistemos funkcinis veikimas, įskaitant parametrus, būtinus gauti informacijai, susijusiai su ta sistema. Šią medžiagą saugo tipo patvirtinimo institucija.

5.1.4.3. Papildomų dokumentų rinkinyje pateikiama informacija apie visų papildomų ir pagrindinių TIS veikimą, įskaitant parametrų, kurie keičiami naudojant papildomas TIS, ir ribinių sąlygų, kuriomis papildoma TIS veikia, aprašą ir nuorodą, kurios papildomos ir pagrindinės TIS veikiausiai veiks 10 priede aprašytų bandymų metodikų sąlygomis. Papildomų dokumentų rinkinyje paaiškinama degalų tiekimo reguliavimo sistemos logika, sinchronizavimo strategijos ir perjungimo taškai visiems darbo režimams. Be to, jame pateikiamas išsamus pagal 11 priedą privalomos raginimo imtis priemonių sistemos ir susijusių stebėjimo strategijų aprašas.

5.1.4.4. Papildomų dokumentų rinkinys niekur neskelbiamas. Jį gali saugoti tipo patvirtinimo institucija arba – tipo patvirtinimo institucijos nuožiūra – gamintojas. Jeigu dokumentų rinkinį saugo gamintojas, tipo patvirtinimo institucija, peržiūrėjusi ir patvirtinusi šį rinkinį, įrašo jo identifikavimo numerį ir datą. Dokumentų rinkinys tipo patvirtinimo institucijai pateikiamas patikrinti suteikiant patvirtinimą arba bet kuriuo metu, kol galioja patvirtinimas.

5.1.5. Elektroninės sistemos saugos nuostatos

5.1.5.1. Bendrieji reikalavimai, įskaitant specialiuosius reikalavimus dėl elektroninių sistemų saugumo, yra tokie, kaip nustatyta šios taisyklės 9B priedo 4 punkte ir aprašyta 9A priedo 2 punkte.

5.2. Išmetamų dujinių teršalų ir kietųjų dalelių kiekiui taikomi reikalavimai

5.2.1. Atliekant 4 priede nustatytus bandymus, išmetami dujiniai teršalai ir kietosios dalelės neturi viršyti 1 lentelėje pateiktų kiekių.

5.2.2. Priverstinio uždegimo varikliams, su kuriais atliekamas 6 priede nustatytas bandymas, išmetamosiose dujose, esant normaliam variklio sūkių dažniui tuščiąja eiga, turi būti transporto priemonės gamintojo nurodytas didžiausias leidžiamas anglies monoksido kiekis. Tačiau didžiausias leidžiamas tūrio procentais išreikštas anglies monoksido kiekis neturi viršyti 0,3 proc. tūrio.

Varikliui veikiant tuščiąja eiga dideliu sūkių dažniu, tūrio procentais išreikštas anglies monoksido kiekis išmetamosiose dujose, kai variklis veikia ne mažesniu kaip 2 000 apsukų per minutę dažniu, o lambda vertė yra 1 ± 0,03 arba atitinka gamintojo specifikacijas, neturi viršyti 0,2 proc.

5.2.3. Uždarojo karterio atveju gamintojas užtikrina, kad atliekant 4 priedo 6.10 ir 6.11 punktuose nustatytą bandymą, per variklio ventiliacijos sistemą į atmosferą nebūtų išleidžiama karterio išmetamųjų dujų. Atvirojo karterio atveju, laikantis 4 priedo 6.10 punkte pateiktų nuostatų, išmetamųjų teršalų kiekis išmatuojamas ir pridedamas prie išmetamųjų teršalų kiekio, išmetamo pro išmetimo vamzdį.

5.3. Išmetamųjų teršalų ribos

1 lentelėje pateikiamos išmetamųjų teršalų ribos, taikomos pagal šią taisyklę.

1 lentelė

Išmetamųjų teršalų ribos

Ribinės vertės CO (mg/kWh) THC (mg/kWh) NMHC (mg/kWh) CH4 (mg/kWh) NOX (mg/kWh) NH3 (ppm) KD masė (mg/kWh) Kietųjų dalelių kiekis (#/kWh) WHSC (CI) 1 500 130 400 10 10 8,0 × 1011 WHTC (CI) 4 000 160 460 10 10 6,0 × 1011 WHTC (PI) 4 000 160 500 460 10 10 Pastabos. PI = priverstinis uždegimas; CI = slėginis uždegimas.

5.4. Patvarumas ir nusidėvėjimo koeficientai

Gamintojas nustato nusidėvėjimo koeficientus, kuriais remiantis bus demonstruojama, jog variklių šeimos arba variklių su papildomo išmetamųjų teršalų apdorojimo sistema šeimos išmetamų dujinių teršalų arba kietųjų dalelių kiekis per pirmiau nustatytą visą įprastą eksploatavimo laikotarpį tebeatitinka išmetamųjų teršalų ribines vertes, nurodytas 5.3 punkte.

Variklio sistemos arba variklių su papildomo išmetamųjų teršalų apdorojimo sistema šeimos atitikties per visą įprastą eksploatavimo laikotarpį įrodymo procedūros nustatytos 7 priede.

Nustatoma tokia rida ir laikotarpis, kuriuos pasiekus privaloma atlikti tvirtinant tipą atliktinus taršos kontrolės įtaisų patvarumo bandymus ir patikrinti eksploatuojamų transporto priemonių ar variklių tinkamumą:

a) varikliams, skirtiems montuoti į M1, N1 ir M2 kategorijų transporto priemones: 160 000 km arba penkeri metai, atsižvelgiant į tai, kas įvyksta pirmiau;

b) varikliams, įmontuotiems į N2, N3 kategorijų transporto priemones, kurių didžiausia techniškai leidžiama masė neviršija 16 tonų, ir į M3 kategorijos I klasės, II klasės ir A klasės bei B klasės transporto priemones, kurių didžiausia techniškai leidžiama masė neviršija 7,5 tonos: 300 000 km arba šešeri metai, atsižvelgiant į tai, kas įvyksta pirmiau;

c) varikliams, įmontuotiems į N3 kategorijos transporto priemones, kurių didžiausia techniškai leidžiama masė didesnė kaip 16 tonų, ir į M3 kategorijos III klasės ir B klasės transporto priemones, kurių didžiausia techniškai leidžiama masė didesnė kaip 7,5 tonos: 700 000 km arba septyneri metai, atsižvelgiant į tai, kas įvyksta pirmiau.

5.5. Tinkamą NOx kontrolės priemonių darbą užtikrinantys reikalavimai

5.5.1. Gamintojai, teikdami tipo patvirtinimo paraiškas, tipo patvirtinimo institucijai pateikia informaciją, rodančią, kad NOx sistema tebeatlieka išmetamųjų teršalų kontrolės funkciją visomis regione (pvz., Europos Sąjungoje vyraujančiomis sąlygomis, ypač esant žemai temperatūrai.

Be to, gamintojas tipo patvirtinimo institucijai pateikia informaciją apie išmetamųjų dujų recirkuliacijos (toliau – IDR) sistemos veikimo strategiją, įskaitant informaciją apie šios sistemos veikimą esant žemai aplinkos temperatūrai.

Pateikiant šią informaciją, taip pat aprašomas bet koks galimas sistemos poveikis išmetamųjų teršalų kiekiams esant žemai aplinkos temperatūrai.

Informacija apie bandymus ir šių reikalavimų įvykdymo tvarka pateikiamos 11 priede.

6. MONTAVIMAS TRANSPORTO PRIEMONĖJE

6.1. Variklis transporto priemonėje sumontuojamas taip, kad būtų užtikrintai laikomasi tipo patvirtinimo reikalavimų. Suteikiant variklio tipo patvirtinimą, atsižvelgiama į šias charakteristikas:

6.1.1. slėgio sumažėjimas įsiurbimo sistemoje turi būti ne didesnis už tvirtinant variklio tipą 1 priedo 1 dalyje deklaruotą vertę;

6.1.2. atgalinis slėgis išmetimo sistemoje turi būti ne didesnis už tvirtinant variklio tipą 1 priedo 1 dalyje deklaruotą vertę;

6.1.3. variklio darbui reikalingų pagalbinių prietaisų suvartojama galia turi būti ne didesnė už tvirtinant variklio tipą 1 priedo 1 dalyje deklaruotą vertę;

6.1.4. papildomo išmetamųjų teršalų apdorojimo sistemos charakteristikos turi atitikti tvirtinant variklio tipą 1 priedo 1 dalyje deklaruotąsias vertes.

6.2. Patvirtinto tipo variklio montavimas transporto priemonėje

Patvirtinto tipo variklis, kaip atskiras techninis mazgas, transporto priemonėje montuojamas atsižvelgiant ir į šiuos reikalavimus:

a) dėl BDS atitikties, pagal 9B priedo 1 priedėlį BDS turi būti montuojama laikantis 1 priedo 1 dalyje gamintojo nustatytų montavimo reikalavimų;

b) dėl sistemos, užtikrinančios tinkamą NOx kontrolės priemonių veikimą, atitikties, pagal 11 priedo 4 priedėlį ši sistema turi būti montuojama laikantis 1 priedo 1 dalyje gamintojo nustatytų montavimo reikalavimų.

6.2.1. Be to, dvejopų degalų variklio, kurio tipas patvirtintas kaip atskiro techninio mazgo, įrengimas transporto priemonėje turi atitikti 15 priedo 6.3 punkto reikalavimus ir, remiantis 15 priedo 8.2 punktu, 1 priedo 1 dalyje nurodytus gamintojo įrengimo reikalavimus.

6.3. Variklių, varomų benzinu arba E85 degalais, degalų bakų pildymo angos

6.3.1. Benzino arba E85 degalų bako pildymo anga projektuojama taip, kad degalų bako nebūtų galima pildyti naudojant degalų siurblio žarnos antgalį, kurio išorinis skersmuo yra 23,6 mm arba didesnis.

6.3.2. 6.3.1 punktas netaikomas transporto priemonei, kuri atitinka abi šias sąlygas: a) transporto priemonė suprojektuota ir sukonstruota taip, kad benzinas su švinu neturėtų neigiamo poveikio nė vienam dujinių teršalų išmetimo kontrolės įtaisui, ir b) transporto priemonė aiškiai ir įskaitomai pažymėta ISO 2575:2004 standarte nurodytu nenutrinamu bešvinio benzino ženklu ten, kur šis ženklas yra iš karto pastebimas degalų baką pildančiam asmeniui. Leidžiama naudoti papildomus ženklus.

6.3.3. Turi būti pasirūpinta, kad degalai per daug negaruotų ir nenutekėtų tuomet, kai nėra degalų bako dangtelio. Tai užtikrinama viena iš šių priemonių: a) naudojant automatiškai atsidarantį ir užsidarantį nenuimamą degalų bako dangtelį; b) patobulinant konstrukciją taip, kad būtų išvengta per didelio degalų garavimo, kai nėra degalų bako dangtelio; c) jeigu tai yra M1 arba N1 kategorijos transporto priemonės – bet kokias kitas priemones, kurios turėtų tokį patį poveikį. Galimų priemonių pavyzdžiai (sąrašas nėra baigtinis): prijungtas degalų pildymo angos dangtelis, grandinėle pritvirtintas degalų pildymo angos dangtelis arba dangtelis, rakinamas transporto priemonės varikliui paleisti skirtu raktu. Šiuo atveju raktą iš pildymo angos dangtelio turi būti įmanoma ištraukti tik jį užrakinus.

7. VARIKLIŲ ŠEIMA

7.1. Variklių šeimą apibrėžiantys parametrai

Variklio gamintojo nustatyta variklių šeima turi atitikti 4 priedo 5.2 punktą.

Dvejopų degalų variklių atveju variklių šeima taip pat turi atitikti 15 priedo 3.1.1 punkte nustatytus papildomus reikalavimus.

7.2. Pirminio variklio pasirinkimas

Variklių šeimai priklausantis pirminis variklis parenkamas pagal 4 priedo 5.2.4 punkte nustatytus reikalavimus.

Dvejopų degalų variklių atveju pagrindinio variklio šeima taip pat turi atitikti 15 priedo 3.1.2 punkte nustatytus papildomus reikalavimus.

7.3. Išplėtimas, siekiant į variklių šeimą įtraukti naują variklių sistemą

7.3.1. Jeigu paisoma 7.1 punkte nurodytų kriterijų, gamintojo prašymu ir leidus patvirtinimo institucijai, į patvirtintą variklių šeimą gali būti įtraukta nauja variklių sistema.

7.3.2. Jeigu pagal 7.2 punktą arba, dvejopų degalų variklių atveju, pagal 15 priedo 3.1.2 punktą pirminio variklio sistemos konstrukcijos elementai atitinka naująją variklių sistemą, pirminio variklio sistema lieka nepakeista, tačiau gamintojas pakeičia 1 priede nurodytą informacinį dokumentą.

7.3.3. Jeigu pagal 7.2 punktą arba, dvejopų degalų variklių atveju, pagal 15 priedo 3.1.2 punktą pirminio variklio sistemos konstrukcijos elementai neatitinka naujosios variklių sistemos, tačiau, remiantis šiais punktais, jie priklauso atskirai šeimai, naujoji variklių šeima tampa nauju pirminiu varikliu. Tokiu atveju įrodoma, kad nauji konstrukcijos elementai atitinka šios taisyklės nuostatas, ir pakeičiamas 1 priede nurodytas informacinis dokumentas.

7.4. BDS turinčių variklių šeimą apibrėžiantys parametrai

BDS turinčių variklių šeima apibrėžiama pagrindiniais konstrukcijos parametrais, kurie turi būti bendri tos pačios variklių šeimos variklių sistemoms, kaip nustatyta 9B priedo 6.1 punkte.

8. PRODUKCIJOS ATITIKTIS

8.1. Kiekvienas šioje taisyklėje nurodytu patvirtinimo ženklu paženklintas variklis arba transporto priemonė pagaminami pagal patvirtinto tipo aprašą, pateiktą patvirtinimo formoje ir jos prieduose. Produkcijos atitikties procedūros turi atitikti nustatytąsias 1958 m. Susitarimo (E/ECE/324//E/ECE/TRANS/505/Rev.2) 2 priedėlyje; turi būti laikomasi 8.2–8.5 punktuose nustatytų reikalavimų.

8.1.1. Produkcijos atitiktis tikrinama remiantis 2A, 2B ir 2C prieduose nustatytuose tipo patvirtinimo sertifikatuose pateiktu aprašu.

8.1.2. Produkcijos atitiktis vertinama pagal šiame punkte nustatytas specialias sąlygas ir susijusius statistinius metodus, pateiktus 1, 2 ir 3 priedėliuose.

8.2. Bendrieji reikalavimai

8.2.1. Taikant 1, 2 arba 3 priedėlį, išmatuotasis variklių, kurių produkcijos atitiktis turi būti patikrinta, išmestų dujinių teršalų ir kietųjų dalelių kiekis tikslinamas taikant atitinkamus to variklio nusidėvėjimo koeficientus (NK), įrašytus į tipo patvirtinimo sertifikato, išduoto pagal šią taisyklę, priedėlį.

8.2.2. 1958 m. Susitarimo (E/ECE/324//E/ECE/TRANS/505/Rev.2) 2 priedėlio nuostatos taikytinos, kai patvirtinimo institucijoms nepriimtina gamintojo taikoma audito tvarka.

8.2.3. Visi bandomieji varikliai atsitiktine tvarka atrenkami iš serijinės gamybos variklių.

8.3. Išmetamųjų teršalų kiekis

8.3.1. Jeigu reikia išmatuoti išmetamųjų teršalų kiekį ir jei patvirtinto variklio tipas buvo vieną arba kelis kartus išplėstas, bandomi varikliai, aprašyti su atitinkamu išplėtimu susijusiame informacinių dokumentų rinkinyje.

8.3.2. Variklio, su kuriuo atliekamas išmetamųjų teršalų bandymas, atitiktis Pateikęs variklį valdžios institucijoms, gamintojas negali jokiais būdais reguliuoti pasirinktų variklių.

8.3.2.1. Iš atitinkamų serijinės gamybos variklių atrenkami trys varikliai. Varikliai pateikiami išbandyti pagal WHTC ir, jei taikoma, pagal WHSC, siekiant patikrinti produkcijos atitiktį. Taikomos ribinės vertės nustatytos 5.3 punkte.

8.3.2.2. Jeigu tipo patvirtinimo institucijai gamintojo pagal 1958 m. Susitarimo (E/ECE/324//E/ECE/TRANS/505/Rev.2) 2 priedėlio nuostatas nurodytas gaminių nuokrypis nuo standarto yra priimtinas, bandymai atliekami pagal 1 priedėlio nuostatas. Jeigu tipo patvirtinimo institucijai gamintojo pagal 1958 m. Susitarimo (E/ECE/324//E/ECE/TRANS/505/Rev.2) 2 priedėlio nuostatas nurodytas gaminių nuokrypis nuo standarto nėra priimtinas, bandymai atliekami pagal 2 priedėlio nuostatas. Gamintojo prašymu bandymai gali būti atliekami pagal šio priedo 3 priedėlį.

8.3.2.3. Remiantis variklių bandymais atlikus atranką, kaip nustatyta 8.3.2.2 punkte, serijinės gamybos varikliai laikomi atitinkančiais reikalavimus, jeigu pagal atitinkamame priedėlyje taikomus kriterijus priimamas teigiamas sprendimas dėl visų teršalų, ir neatitinkančiais reikalavimų, jeigu dėl kurio nors vieno teršalo priimamas neigiamas sprendimas. Dėl kurio nors vieno teršalo priėmus teigiamą sprendimą, jo negalima keisti remiantis kokiais nors papildomų bandymų, atliktų norint priimti sprendimą dėl kitų teršalų, rezultatais. Jeigu nepriimamas teigiamas sprendimas dėl visų teršalų ir jei nė dėl vieno teršalo nepriimamas neigiamas sprendimas, bandomas kitas variklis (žr. 1 pav.). Jeigu nepriimama jokio sprendimo, gamintojas gali bet kuriuo metu nuspręsti bandymus nutraukti. Tokiu atveju registruojamas neigiamas sprendimas.

1 pav.

Produkcijos atitikties patikros schema

8.3.3. Bandomi tik nauji varikliai.

8.3.3.1. Gamintojo prašymu bandymus galima atlikti naudojant variklius, kurie buvo įvažinėti ne ilgiau kaip 125 valandas. Tokiu atveju variklius įvažinėja gamintojas; jis įsipareigoja niekaip nereguliuoti šių variklių.

8.3.3.2. Jeigu gamintojas pagal 8.3.3.1 punktą prašo įvažinėti variklius, įvažinėti galima: a) visus bandomus variklius; b) pirmąjį išbandytą varikį, raidos koeficientą nustatant tokiu būdu: i) išmatuojant tiek naujo variklio, tiek ne ilgiau kaip 125 valandas pagal 8.3.3.1 punktą įvažinėto pirmojo bandyto variklio išmetamų teršalų kiekį; ii) kiekvieno teršalo išmetimo tarp dviejų bandymų raidos koeficientas apskaičiuojamas taip: per antrąjį bandymą išmetamų teršalų kiekis / per pirmąjį bandymą išmetamų teršalų kiekis. Raidos koeficiento vertė gali būti mažesnė už vienetą. Kiti bandomieji varikliai neįvažinėjami, bet šių naujų variklių išmetamas teršalų kiekis pakoreguojamas taikant raidos koeficientą. Šiuo atveju naudojamos šios vertės: a) pirmajam varikliui – antrojo bandymo vertės; b) kitiems varikliams – naudojant naujus variklius gautos vertės, padaugintos iš raidos koeficiento.

8.3.3.3. Visi šie bandymai su dyzelinu, etanoliu (ED95), benzinu, E85 degalais ir SND varomais varikliais gali būti atliekami naudojant atitinkamus rinkoje parduodamus degalus. Tačiau gamintojo prašymu gali būti naudojami 5 priede aprašyti etaloniniai degalai. Tai reiškia, kad reikia atlikti šios taisyklės 4 dalyje aprašytus bandymus, kai kiekvienam dujų varikliui naudojami bent dvejopi etaloniniai degalai.

8.3.3.4. Jeigu tai yra gamtinėmis dujomis varomi varikliai, naudojant rinkoje parduodamus degalus visus šiuos bandymus galima atlikti taip: a) H žymeniu paženklintiems varikliams naudojant rinkoje parduodamus H intervalo (0,89 ≤ Sλ ≤ 1,00) degalus; b) L žymeniu paženklintiems varikliams naudojant rinkoje parduodamus L intervalo (1,00 ≤ Sλ ≤ 1,19) degalus; c) HL žymeniu paženklintiems varikliams naudojant rinkoje parduodamus λ poslinkio koeficientą atitinkančio kraštutinio intervalo degalus (0,89 ≤ Sλ ≤ 1,19). Tačiau gamintojo prašymu gali būti naudojami 5 priede aprašyti etaloniniai degalai. Tai reiškia, kad turi būti atlikti 4 dalyje aprašyti bandymai.

8.3.3.5. Kilus ginčams dėl rinkoje parduodamais degalais varomų dujų variklių neatitikties, bandymai atliekami naudojant bandant pirminį variklį naudotus etaloninius degalus arba leidžiamus papildomus degalus Nr. 3, kaip nurodyta 4.6.4.1 ir 4.7.1.2 punktuose, kurie galėjo būti naudojami bandant pirminį variklį. Tuomet rezultatas perskaičiuojamas taikant atitinkamus r, ra arba rb koeficientus, kaip aprašyta 4.6.5, 4.6.6.1 ir 4.7.1.3 punktuose. Jeigu r, ra arba rb vertė yra mažesnė už vienetą, pataisa netaikoma. Remiantis išmatuotais rezultatais ir apskaičiuotais rezultatais turi pasitvirtinti, kad variklis ribines vertes atitinka naudojant visus atitinkamų rūšių degalus (degalus Nr. 1, Nr. 2 ir, jei taikoma, Nr. 3, jei tai gamtinių dujų varikliai, ir A bei B degalus, jei tai SND varikliai).

8.3.3.6. Gaminamų dujomis varomų variklių, pritaikytų naudoti vienos konkrečios sudėties degalus, atitikties bandymai atliekami naudojant degalus, kuriems variklis sukalibruotas.

8.4. Borto diagnostikos sistema (BDS)

8.4.1. Tipo patvirtinimo institucija, nustačiusi, kad gaminių kokybė nepatenkinama, gali pareikalauti patikrinti gaminamos BDS atitiktį. Ši patikra atliekama laikantis toliau nurodytų reikalavimų. Atsitiktine tvarka iš serijinės gamybos variklių atrenkamas variklis ir su juo atliekami 9B priede aprašyti bandymai. Bandymus galima atlikti su varikliu, kuris buvo įvažinėtas ne ilgiau kaip 125 valandas.

8.4.2. Laikoma, kad produkcija atitinka reikalavimus, jei šis variklis atitinka 9B priede aprašytų bandymų reikalavimus.

8.4.3. Jeigu atsitiktine tvarka iš serijinės gamybos variklių atrinktas variklis neatitinka 8.4.1 punkto reikalavimų, iš tos serijinės gamybos variklių atsitiktine tvarka atrenkami kiti keturi varikliai ir su jais atliekami 9B priede aprašyti bandymai. Bandymus galima atlikti su varikliais, kurie buvo įvažinėti ne ilgiau kaip 125 valandas.

8.4.4. Produkcija laikoma atitinkančia reikalavimus, jeigu bent trys iš keturių atsitiktine tvarka atrinktų variklių atitinka 9B priede aprašytų bandymų reikalavimus.

8.5. Eksploatavimo bandymams atlikti reikalinga EVĮ informacija

8.5.1. Galimybė naudotis pagal 9.4.2.1 punktą privaloma duomenų srauto informacija, atsižvelgiant į 9.4.2.2 punkto reikalavimus, pademonstruojama naudojant išorinę BDS skaitymo priemonę, kaip aprašyta 9B priede.

8.5.2. Jeigu naudojant tinkamai pagal 9B priedo nuostatas veikiančią skaitymo priemonę šios informacijos tinkamai gauti nepavyksta, variklis laikomas neatitinkančiu reikalavimų.

8.5.3. EVĮ sukimo momento signalo atitiktis 9.4.2.2 ir 9.4.2.3 punktų reikalavimams įrodoma atliekant WHSC bandymą pagal 4 priedą.

8.5.4. Jeigu bandomoji įranga neatitinka Taisyklėje Nr. 85 nustatytų reikalavimų dėl pagalbinių prietaisų, išmatuotasis sukimo momentas pakoreguojamas taikant 4 priede nustatytą pataisų metodą.

8.5.5. EVĮ sukimo momento signalo atitiktis laikoma įrodyta, jeigu apskaičiuotasis sukimo momentas neviršija 9.4.2.5 punkte nustatytų leidžiamųjų nuokrypių.

8.5.6. Gamintojas reguliariai atlieka galimybės naudotis eksploatuojamų transporto priemonių bandymams reikalinga EVĮ informacija ir tos informacijos atitikties patikrą, tikrindamas kiekvienai gaminamų variklių šeimai priklausančius pagamintus kiekvieno tipo variklius.

8.5.7. Gamintojo tyrimo rezultatai pateikiami tipo patvirtinimo institucijai, kai ši to paprašo.

8.5.8. Tipo patvirtinimo institucijos prašymu gamintojas pademonstruoja galimybę naudotis serijinės gamybos EVĮ informacija arba tos informacijos atitiktį, atlikdamas atitinkamus 8.5.1–8.5.4 punktuose nurodytus bandymus su varikliais, atrinktais iš to paties tipo variklių. Atrenkant variklius taikomos 8.1–8.3 punktuose nustatytos išmetamųjų teršalų kiekio atitikties tikrinimo taisyklės, įskaitant imties dydžio nustatymo taisykles ir statistinius teigiamo ir neigiamo sprendimo kriterijus.

9. EKSPLOATUOJAMŲ TRANSPORTO PRIEMONIŲ (VARIKLIŲ) ATITIKTIS

9.1. Įžanga

Šioje dalyje nustatomi transporto priemonių, kurių tipas patvirtintas pagal šią taisyklę, eksploatavimo atitikties reikalavimai.

9.2. Eksploatacijos atitiktis

9.2.1. Vadovaujantis 1958 m. susitarimo (E/ECE/324//E/ECE/TRANS/505/Rev.2) 2 priedėlio nuostatomis ir laikantis šios taisyklės 8 priedo reikalavimų, pagal šią taisyklę patvirtintų transporto priemonių arba variklių sistemų atžvilgiu imamasi priemonių, siekiant užtikrinti jų atitiktį.

9.2.2. Gamintojas imasi tokių techninių priemonių, kuriomis būtų užtikrintas veiksmingas per visą įprastą transporto priemonių eksploatavimo įprastomis sąlygomis laikotarpį pro išmetimo vamzdį išmetamų teršalų kiekio ribojimas. Atitiktis šios taisyklės nuostatoms tikrinama per visą įprastą transporto priemonėje įrengtos variklio sistemos eksploatavimo įprastomis sąlygomis laikotarpį, kaip nurodyta šios taisyklės 8 priede.

9.2.3. Gamintojas praneša pirminį tipo patvirtinimą suteikusiai tipo patvirtinimo institucijai eksploatuojamos transporto priemonės bandymų rezultatus laikydamasis pradinio plano, pateikto suteikiant tipo patvirtinimą. Nukrypimai nuo pradinio plano pagrindžiami tipo patvirtinimo institucijai priimtinu būdu.

9.2.4. Jeigu pirminį tipo patvirtinimą suteikusiai tipo patvirtinimo institucijai nėra priimtinos pagal 8 priedo 10 dalį gamintojo teikiamos ataskaitos arba ji yra gavusi duomenų apie eksploatacijos neatitiktį, minėta institucija gali liepti gamintojui atlikti patvirtinamąjį bandymą. Tipo patvirtinimo institucija išnagrinėja gamintojo pateiktą patvirtinamojo bandymo ataskaitą.

9.2.5. Jeigu pirminį tipo patvirtinimą suteikusiai tipo patvirtinimo institucijai nėra priimtini eksploatacijos bandymų arba patvirtinamųjų bandymų rezultatai, atsižvelgdama į 8 priede išdėstytus kriterijus arba remdamasi susitariančiosios šalies atliktais eksploatacijos bandymais, ji pareikalauja, kad gamintojas pateiktų taisomųjų priemonių planą, pagal kurį būtų ištaisyta neatitiktis, kaip nustatyta šios taisyklės 9.3 punkte ir 8 priedo 9 dalyje.

9.2.6. Bet kuri susitariančioji šalis gali pati atlikti priežiūros bandymus pagal 8 priede išdėstytą eksploatacijos atitikties patikros procedūrą ir apie juos pranešti. Turi būti registruojama informacija apie įsigijimą, techninę priežiūrą ir gamintojo dalyvavimą taikant priemones. Tipo patvirtinimo institucijai paprašius, pirminį tipo patvirtinimą suteikusi tipo patvirtinimo institucija pateikia reikiamą informaciją apie tipo patvirtinimą, kuria remiantis būtų galima atlikti bandymus pagal 8 priede nustatytą procedūrą.

9.2.7. Jeigu susitariančioji šalis įrodo, kad variklio arba transporto priemonės tipas neatitinka taikomų šio punkto reikalavimų, t. y. 9.2 punkto, ir 8 priedo, per savosios šalies patvirtinimo instituciją ji nedelsdama apie tai informuoja pirminį tipo patvirtinimą suteikusią tipo patvirtinimo instituciją. Gavusi tokį prašymą, susijusi tipo patvirtinimo institucija kuo greičiau, bet ne vėliau kaip per šešis mėnesius nuo prašymo datos imasi reikiamų veiksmų.

Po to pranešimo pirminį tipo patvirtinimą suteikusi susitariančiosios šalies tipo patvirtinimo institucija nedelsdama informuoja gamintoją, kad variklio arba transporto priemonės tipas neatitinka šių nuostatų.

9.2.8. Gavusi 9.2.7 punkte nurodytą pranešimą, tais atvejais, kai ankstesnės eksploatacijos atitikties patikros rodė, kad atitiktis yra užtikrinama, pirminį patvirtinimą suteikusi tipo patvirtinimo institucija, pasitarusi su susitariančiosios šalies, kuri pranešė apie reikalavimų neatitinkančią transporto priemonę, ekspertais, gali pareikalauti, kad gamintojas atliktų papildomus patvirtinamuosius bandymus.

Jeigu tokių bandymų duomenų nėra, gamintojas per 60 darbo dienų nuo 9.2.7 punkte nurodyto pranešimo gavimo pateikia pirminį tipo patvirtinimą suteikusiai tipo patvirtinimo institucijai taisomųjų veiksmų planą, kaip nustatyta 9.3 punkte, arba atlieka papildomas eksploatacijos atitikties patikras naudodamas tokią pačią transporto priemonę, kad patikrintų, ar variklio ar transporto priemonės tipas neatitinka reikalavimų. Jeigu gamintojas tipo patvirtinimo institucijai gali įrodyti, kad papildomiems bandymams reikia daugiau laiko, terminas gali būti pratęstas.

9.2.9. Susitariančiosios šalies, kuri pagal 9.2.7 dalį pranešė apie reikalavimų neatitinkantį variklio arba transporto priemonės tipą, ekspertai kviečiami stebėti 9.2.8 punkte nurodytų papildomų eksploatacijos atitikties patikrų. Be to, bandymų rezultatai pranešami tai susitariančiajai šaliai ir tipo patvirtinimo institucijoms.

Jeigu šios eksploatacijos atitikties patikros arba patvirtinamieji bandymai patvirtina, kad variklio arba transporto priemonės tipas neatitinka reikalavimų, tipo patvirtinimo institucija pareikalauja, kad gamintojas pateiktų taisomųjų veiksmų planą, pagal kurį būtų ištaisyta neatitiktis. Taisomųjų veiksmų planas turi atitikti šios taisyklės 9.3 punkto ir 8 priedo 9 dalies nuostatas.

Jeigu tos eksploatacijos atitikties patikros arba patvirtinamieji bandymai įrodo atitiktį, gamintojas pirminį tipo patvirtinimą suteikusiajai tipo patvirtinimo institucijai pateikia apie tai ataskaitą. Pirminį tipo patvirtinimą suteikusioji tipo patvirtinimo institucija ataskaitą perduoda susitariančiajai šaliai, kuri pranešė, kad transporto tipas neatitinka reikalavimų, ir tipo patvirtinimo institucijoms. Ataskaitoje pateikiami 8 priedo 10 dalyje minimi bandymo rezultatai.

9.2.10. Pirminį tipo patvirtinimą suteikusi tipo patvirtinimo institucija informuoja susitariančiąją šalį, nustačiusią, kad variklio arba transporto priemonės tipas neatitinka taikomų reikalavimų, apie svarstymų su gamintoju pažangą ir rezultatus, patikros rezultatus ir taisomąsias priemones.

9.3. Taisomosios priemonės

9.3.1. Tipo patvirtinimo institucijai paprašius, po eksploatacijos bandymų pagal 9.2 punktą gamintojas ne vėliau kaip per 60 darbo dienų nuo tipo patvirtinimo institucijos pranešimo gavimo tipo patvirtinimo institucijai pateikia taisomųjų priemonių planą. Jeigu gamintojas tipo patvirtinimo institucijai gali įrodyti, kad neatitikties priežasčiai ištirti ir taisomųjų priemonių planui pateikti reikia daugiau laiko, terminas gali būti pratęstas.

9.3.2. Taisomųjų priemonių planas taikomas visiems eksploatuojamiems varikliams, priskiriamiems tai pačiai variklių šeimai arba tai pačiai variklių su BDS šeimai; į jo taikymo aprėptį taip pat įtraukiamos variklių šeimos arba variklių su BDS šeimos, kurioms gali turėti įtakos tie patys trūkumai. Gamintojas įvertina poreikį atlikti tipo patvirtinimo dokumentų pakeitimus ir apie rezultatus praneša tipo patvirtinimo institucijai.

9.3.3. Tipo patvirtinimo institucija tariasi su gamintoju dėl susitarimo dėl taisomųjų priemonių plano sudarymo ir įgyvendinimo. Jeigu pirminį tipo patvirtinimą suteikusi tipo patvirtinimo institucija nustato, kad susitarimo negalima pasiekti, ji imasi reikiamų priemonių, įskaitant prireikus tipo patvirtinimo panaikinimą, siekdama užtikrinti, kad atitinkamai gaminamos transporto priemonės, sistemos, sudedamosios dalys arba atskiri techniniai mazgai atitiktų patvirtintą tipą. Tipo patvirtinimo institucija praneša kitų susitariančiųjų šalių patvirtinimo institucijoms apie taikytas priemones. Jeigu tipo patvirtinimas atšaukiamas, per 20 darbo dienų tipo patvirtinimo institucija kitų susitariančiųjų šalių tipo patvirtinimo institucijoms praneša apie panaikinimą ir jo motyvus.

9.3.4. Tipo patvirtinimo institucija per 30 darbo dienų nuo taisomųjų priemonių plano gavimo iš gamintojo dienos jį patvirtina arba atmeta. Be to, tipo patvirtinimo institucija per tą patį laikotarpį praneša gamintojui ir visoms susitariančiosioms šalims apie sprendimą patvirtinti arba atmesti taisomųjų priemonių planą.

9.3.5. Gamintojas atsako už patvirtinto taisomųjų priemonių plano įvykdymą.

9.3.6. Gamintojas tvarko duomenis apie kiekvieną susigrąžintą, suremontuotą arba modifikuotą variklio sistemą arba transporto priemonę ir remontą atlikusias dirbtuves. Penkerius metus nuo plano įvykdymo tipo patvirtinimo institucijai turi būti sudaryta galimybė paprašius gauti šiuos duomenis.

9.3.7. Bet kokia 9.3.6 punkte nurodyta informacija apie remontą arba modifikavimą įrašoma į sertifikatą, kurį gamintojas yra pateikęs variklio arba transporto priemonės savininkui.

9.4. Eksploatacijos patikrų reikalavimai ir bandymai

9.4.1. Įžanga

Šiame punkte (9.4 punktas) nustatomos EVĮ duomenų specifikacijos ir bandymai, taikytini suteikiant tipo patvirtinimą ir atliekant eksploatuojamų transporto priemonių bandymus.

9.4.2. Bendrieji reikalavimai

9.4.2.1. Atliekant eksploatuojamų transporto priemonių bandymus, BDS realiuoju laiku ne mažesniu kaip 1 Hz dažniu turi pateikti tokią privalomą duomenų srauto informaciją: apskaičiuotąją apkrovą (variklio sukimo momentą, kaip didžiausio galimo sukimo momento ir didžiausio galimo sukimo momento, esant dabartiniam sūkių dažniui, procentinį santykį), variklio sūkių dažnį, variklio aušalo temperatūrą, momentinį degalų suvartojimą ir etaloninį didžiausią variklio sukimo momentą, kaip variklio sūkių dažnio funkciją.

9.4.2.2. Perduodamą sukimo momentą galima apskaičiuoti EVĮ, naudojant įdiegtus algoritmus, skirtus sukuriamam vidaus sukimo momentui ir trinties jėgos momentui apskaičiuoti.

9.4.2.3. Variklio sukimo momentas, išreikštas Nm ir gautas remiantis pirmiau minėta duomenų srauto informacija, turi suteikti galimybę atlikti tiesioginį palyginimą su vertėmis, išmatuotomis nustatant variklio galią pagal Taisyklę Nr. 85. Pirmiausia turi būti nurodytos galimos pirmiau minėtos duomenų srauto informacijos pataisos, susijusios su pagalbiniais prietaisais.

9.4.2.4. Galimybė naudotis informacija, privaloma pagal 9.4.2.1 punktą, suteikiama pagal 9A priede nustatytus reikalavimus ir 9B priedo 6 priedėlyje nurodytus standartus.

9.4.2.5. Kiekvieną eksploatavimo sąlygą atitinkanti vidutinė apkrova, išreikšta Nm ir apskaičiuota remiantis informacija, privaloma pagal 9.4.2.1 punktą, turi nesiskirti nuo išmatuotos vidutinės apkrovos, esant tai eksploatavimo sąlygai, daugiau kaip: a) 7 proc., kai nustatoma variklio galia pagal Taisyklę Nr. 85; b) 10 proc., kai atliekamas pasaulio mastu suderintas nusistovėjusių režimų ciklo (toliau – WHSC) bandymas pagal 4 priedo 7.7 punktą. Pagal Taisyklę Nr. 85 tikroji didžiausioji variklio apkrova nuo etaloninės leidžiamos didžiausiosios apkrovos gali skirtis 5 proc., siekiant atsižvelgti į gamybos proceso kintamumą. Į šį leidžiamą nuokrypį atsižvelgiama skaičiuojant pirmiau nurodytas vertes.

9.4.2.6. Galimybė iš išorės pasinaudoti informacija, privaloma pagal 9.4.2.1 punktą, turi neturėti įtakos transporto priemonės išmetamų teršalų kiekiui ar eksploatacinėms savybėms.

9.4.3. Galimybės naudotis eksploatuojamų transporto priemonių bandymams reikalinga EVĮ informacija ir tos informacijos atitikties patikra

9.4.3.1. Galimybė naudotis pagal 9.4.2.1 punktą privaloma duomenų srauto informacija, atsižvelgiant į 9.4.2.2 punkto reikalavimus, pademonstruojama naudojant išorinę BDS skaitymo priemonę, kaip aprašyta 9B priede.

9.4.3.2. Jeigu naudojant tinkamai veikiančią skaitymo priemonę šios informacijos tinkamai paimti nepavyksta, variklis laikomas neatitinkančiu reikalavimų.

9.4.3.3. EVĮ sukimo momento signalo atitiktis 9.4.2.2 ir 9.4.2.3 punktų reikalavimams įrodoma nustatant grupės variklių pirminio variklio galią pagal Taisyklę Nr. 85 ir atliekant WHSC bandymą pagal 4 priedo 7.7 punktą bei laboratorinį bandymą ne ciklo metu suteikiant tipo patvirtinimą pagal 10 priedo 7 dalį.

9.4.3.3.1 EVĮ sukimo momento signalo atitiktis 9.4.2.2 ir 9.4.2.3 punktų reikalavimams įrodoma nustatant kiekvieno variklių šeimos nario galią pagal Taisyklę Nr. 85. Šiuo tikslu atliekami papildomi matavimai keliuose dalinės apkrovos ir variklio sūkių dažnio darbiniuose taškuose (pvz., WHSC režimų ciklais ir kai kuriuose kituose papildomuose atsitiktinai parinktuose taškuose).

9.4.3.4. Jeigu bandomasis variklis neatitinka Taisyklės Nr. 85 nustatytų reikalavimų dėl pagalbinių prietaisų, išmatuotasis sukimo momentas pakoreguojamas taikant 4 priedo 6.3.5 punkte nustatytą pataisų metodą.

9.4.3.5. EVĮ sukimo momento signalo atitiktis laikoma įrodyta, jeigu sukimo momento signalas neviršija 9.4.2.5 punkte nustatytų leidžiamųjų nuokrypių.

10. BAUDOS UŽ GAMYBOS NEATITIKTĮ

10.1. Varikliui arba transporto priemonei pagal šią taisyklę suteiktas patvirtinimas gali būti panaikintas, jei nesilaikoma 8.1 punkte nustatytų reikalavimų arba jei atrinkto variklio (-ių) arba transporto priemonės (-ių) 8.3 punkte nurodytų bandymų rezultatai buvo neigiami.

10.2. Jeigu šią taisyklę taikanti susitariančioji šalis panaikina anksčiau suteiktą patvirtinimą, apie tai ji nedelsdama praneša kitoms šią taisyklę taikančioms susitariančiosioms šalims naudodama šios taisyklės 2A, 2B ar 2C priede pateikto pavyzdžio pranešimo blanką.

11. PATVIRTINTO TIPO PATVIRTINIMO KEITIMAS IR IŠPLĖTIMAS

11.1. Apie kiekvieną tam tikro tipo pakeitimą pranešama variklio tipo patvirtinimą suteikusiai tipo patvirtinimo institucijai. Tuomet tipo patvirtinimo institucija gali: 11.1.1. nuspręsti, kad atlikti pakeitimai neturi neigiamo poveikio ir kad variklis vis tiek atitinka reikalavimus, arba 11.1.2. pareikalauti, kad už bandymus atsakinga technikos tarnyba pateiktų papildomą ataskaitą.

11.2. Apie patvirtinimą arba atsisakymą tvirtinti, nurodant pakeitimus, 4.12.2 punkte nustatyta tvarka pranešama šią taisyklę taikančioms susitariančiosioms šalims.

11.3. Patvirtintą tipą išplečianti tipo patvirtinimo institucija suteikia šiam pratęsimui eilės numerį ir apie tai praneša kitoms šią taisyklę taikančioms 1958 m. Susitarimo šalims šios taisyklės 2A, 2B ar 2C priede pateikto pavyzdžio pranešimu.

12. VISIŠKAS GAMYBOS NUTRAUKIMAS

Jeigu patvirtinimo turėtojas visiškai nutraukia gaminti pagal šią taisyklę patvirtintą tipą, apie tai jis praneša patvirtinimą suteikusiai tipo patvirtinimo institucijai. Ši institucija, gavusi tokį pranešimą, apie jį praneša kitoms šią taisyklę taikančioms 1958 m. Susitarimo šalims šios taisyklės 2A, 2B ar 2C priede pateikto pavyzdžio pranešimu.

13. PEREINAMOJO LAIKOTARPIO NUOSTATOS

13.1. Bendrosios nuostatos

13.1.1. Nuo oficialios 06 serijos pakeitimų įsigaliojimo datos jokia šią taisyklę taikanti susitariančioji šalis neturi atsisakyti suteikti patvirtinimą pagal šią taisyklę su 06 serijos pakeitimais.

13.1.2. Nuo 06 pakeitimų serijos įsigaliojimo dienos šią taisyklę taikančios susitariančiosios šalys suteikia EEK patvirtinimą tik tada, jei variklis atitinka šią taisyklę su 06 serijos pakeitimais.

13.2. Nauji tipo patvirtinimai

13.2.1. Nuo šios taisyklės 06 pakeitimų serijos įsigaliojimo dienos ją taikančios susitariančiosios šalys EEK patvirtinimą variklio sistemai arba transporto priemonei suteikia tik jeigu ji atitinka:

a) šios taisyklės 4.1. punkto reikalavimus;

b) 9A priedo 2.3.2.2 punkto reikalavimus dėl eksploatacijos stebėsenos;

c) NOx BDS ribinių verčių stebėsenos reikalavimus, kaip nustatyta 9A priedo 1 ir 2 lentelių eilutėse „palaipsninio diegimo laikotarpis“;

d) reagento kokybės ir sąnaudų „palaipsninio diegimo“ reikalavimus, kaip nustatyta 11 priedo 7.1.1.1 ir 8.4.1.1 punktuose.

13.2.1.1. Vadovaujantis 9A priedo 6.4.4 punkto reikalavimais, gamintojai atleidžiami nuo prievolės pateikti pranešimą apie eksploatuojamų BDS veikimo atitiktį.

13.2.2. Nuo 2014 m. rugsėjo 1 d. šią taisyklę taikančios susitariančiosios šalys EEK patvirtinimą variklio sistemai arba transporto priemonei suteikia tik jeigu ji atitinka:

a) šios taisyklės 4.1. punkto reikalavimus;

b) KD masės BDS ribinių verčių stebėsenos reikalavimus, kaip nustatyta 9A priedo 1 lentelės eilutėje „palaipsninio diegimo laikotarpis“;

c) NOx BDS ribinių verčių stebėsenos reikalavimus, kaip nustatyta 9A priedo 1 ir 2 lentelių eilutėse „palaipsninio diegimo laikotarpis“;

d) reagento kokybės ir sąnaudų „palaipsninio diegimo“ reikalavimus, kaip nustatyta 11 priedo 7.1.1.1 ir 8.4.1.1 punktuose.

13.2.2.1. Vadovaujantis 9A priedo 6.4.4 punkto reikalavimais, gamintojai atleidžiami nuo prievolės pateikti pranešimą apie eksploatuojamų BDS veikimo atitiktį.

13.2.3. Nuo 2015 m. gruodžio 1 d. šią taisyklę taikančios susitariančiosios šalys EEK patvirtinimą variklio sistemai arba transporto priemonei suteikia tik jeigu ji atitinka:

a) šios taisyklės 4.1. punkto reikalavimus;

b) KD masės BDS ribinių verčių stebėsenos reikalavimus, kaip nustatyta 9A priedo 1 lentelės eilutėje „bendrieji reikalavimai“;

c) NOx BDS ribinių verčių stebėsenos reikalavimus, kaip nustatyta 9A priedo 1 ir 2 lentelių eilutėse „bendrieji reikalavimai“;

d) reagento kokybės ir sąnaudų bendruosius reikalavimus, kaip nustatyta 11 priedo 7.1.1. ir 8.4.1 punktuose;

e) stebėsenos metodų planavimo ir įgyvendinimo reikalavimus pagal 9A priedo 2.3.1.2 ir 2.3.1.2.1 punktus;

f) 9A priedo 6.4.1 punkto reikalavimus dėl prievolės pateikti pranešimą apie eksploatuojamų BDS veikimo atitiktį.

13.3. Tipo patvirtinimų galiojimo ribojimas

13.3.1. Pagal šią taisyklę su 05 serijos pakeitimais suteikti tipo patvirtinimai nustoja galioti nuo 2014 m. sausio 1 d.

13.3.2. Pagal šią taisyklę su 06 serijos pakeitimais suteikti tipo patvirtinimai, kurie neatitinka 13.2.1 punkto reikalavimo, nustoja galioti nuo 2015 m. spalio 1 d.

13.3.3. Pagal šią taisyklę su 06 serijos pakeitimais suteikti tipo patvirtinimai, kurie neatitinka 13.2.2 punkto reikalavimų, nustoja galioti nuo 2016 m. gruodžio 31 d.

13.4. Specialiosios nuostatos

13.4.1. Šią taisyklę taikančios susitariančiosios šalys gali ir toliau suteikti patvirtinimus toms variklių sistemoms arba transporto priemonėms, kurios atitinka šios taisyklės reikalavimus su bet kurios ankstesnės serijos pakeitimais arba bet kurį šioje taisyklėje nurodytą lygį, su sąlyga, kad transporto priemonės yra skirtos parduoti arba eksportuoti į šalis, kurių nacionaliniais teisės aktais taikomi susiję reikalavimai.

13.4.2. Eksploatuojamų transporto priemonių atsarginiai varikliai

Šią taisyklę taikančios Susitariančiosios Šalys gali ir toliau suteikti patvirtinimus tiems varikliams, kurie atitinka šios taisyklės reikalavimus su bet kurios ankstesnės serijos pakeitimais arba bet kurį šioje taisyklėje nurodytą lygį, jei variklis yra kaip atsarginis variklis, skirtas naudojamai transporto priemonei, kuriai tas ankstesnis standartas galiojo pradedant ją eksploatuoti.

13.4.3. Taikant 13.4.1 arba 13.4.2 punkte aprašytas specialias nuostatas, į 2A ir 2C priedų priedėlio 1.6 punkte nurodytą tipo patvirtinimo pranešimą įtraukiama su šiomis nuostatomis susijusi informacija.

13.4.3.1. Jeigu patvirtinimai suteikiami pagal 13.4.1 punkte nustatytas specialias nuostatas, tipo patvirtinimo pranešimo priekinės dalies pabaigoje pateikiamas šis tekstas kartu su atitinkamu pakeitimų serijos numeriu vietoj xx raidžių, kaip nurodyta šiame pavyzdyje: „Variklis atitinka Taisyklę Nr. 49 su xx serijos pakeitimais.“

13.4.3.2. Jeigu patvirtinimai suteikiami pagal 13.4.2 punkte nustatytas specialias nuostatas, tipo patvirtinimo pranešimo priekinės dalies pabaigoje pateikiamas šis tekstas kartu su atitinkamu pakeitimų serijos numeriu vietoj xx raidžių, kaip nurodyta šiame pavyzdyje: „Atsarginis variklis atitinka Taisyklę Nr. 49 su xx serijos pakeitimais.“

14. UŽ PATVIRTINIMO BANDYMŲ ATLIKIMĄ ATSAKINGŲ TECHNIKOS TARNYBŲ IR TIPO PATVIRTINIMO INSTITUCIJŲ PAVADINIMAI IR ADRESAI

Šią taisyklę taikančios 1958 m. Susitarimo šalys Jungtinių Tautų Sekretoriatui praneša už patvirtinimo bandymus atsakingų technikos tarnybų ir patvirtinimą suteikiančių tipo patvirtinimo institucijų, kurioms siunčiami kitose šalyse išduoti patvirtinimo, patvirtinto tipo išplėtimo, atsisakymo suteikti patvirtinimą arba patvirtinimo panaikinimo pranešimai, pavadinimus ir adresus.

(1) Kaip apibrėžta Suvestinėje rezoliucijoje dėl transporto priemonių konstrukcijos (R.E.3) (dokumentas ECE/TRANS/WP.29/78/Rev.2, para. 2.). - www.unece.org/trans/main/wp29/wp29wgs/wp29gen/wp29resolutions.html.

(2) Pvz., kai ištuštėja dujų bakas.

(3) Šis punktas rezervuotas kitoms nuostatoms dėl alternatyvių mažos galios BDS ir NOx kontrolės reikalavimų.

(4) Paprastai taip būtų suskystinto biometano atveju.

(5) Prieš parengiant tipo patvirtinimą, turi būti užbaigta 13 priede nurodyta sendinimo procedūra.

(6) Skiriamieji 1958 m. Susitarimo susitariančiųjų šalių numeriai yra nurodyti Suvestinės rezoliucijos dėl transporto priemonių konstrukcijos (R.E.3) 3 priede, dokumentas ECE/TRANS/WP.29/78/Rev.2./Amend.1, www.unece.org/trans/main/wp29/wp29wgs/wp29gen/wp29resolutions.

1 priedėlis Produkcijos atitikties patikros procedūra, kai nuokrypis nuo standarto yra priimtinas A.1.1. Šiame priedėlyje aprašyta metodika, kurią reikia taikyti tikrinant produkcijos atitiktį pagal išmetamųjų teršalų kiekį, kai gamintojo pateiktas gaminių standartinis nuokrypis yra priimtinas. A.1.2. Metodika ne mažiau kaip trijų variklių imčiai yra parengta pagal tai, kad tikimybė, jog partija, kurios 40 proc. variklių turi trūkumų, išlaikys bandymą, yra 0,95 (gamintojo rizika = 5 proc.), tuo tarpu partijai, kurios 65 proc. variklių turi trūkumų, tikimybė būti priimtai yra 0,10 (vartotojo rizika = 10 proc.). A.1.3. Kiekvienam iš šios taisyklės 5.3 punkte nurodytų teršalų yra taikoma ši metodika (žr. šios taisyklės 8.3 punkte pateiktą 1 pav.): Tarkime, kad: L = ribinio teršalo kiekio natūraliojo logaritmo vertė; xi = i imties varikliui išmatuoto kiekio natūraliojo logaritmo vertė (pritaikius atitinkamą charakteristikų blogėjimo faktorių); s = produkcijos standartinio nuokrypio įvertis (prieš tai apskaičiavus išmatuotųjų kiekių natūraliojo logaritmo vertes); n = esamos imties dydis. A.1.4. Kiekvienai imčiai normuotųjų nuokrypių nuo ribinės vertės suma apskaičiuojama pagal šią formulę: A.1.5. Tuomet: a) jei bandymo statistinis rezultatas yra didesnis nei tokio dydžio imčiai 2 lentelėje pateikta teigiamo sprendimo ribinė vertė, dėl šio teršalo priimamas teigiamas sprendimas; b) jei bandymo statistinis rezultatas yra mažesnis nei tokio dydžio imčiai 2 lentelėje pateikta neigiamo sprendimo ribinė vertė, dėl šio teršalo priimamas neigiamas sprendimas; c) jei yra kitaip, pagal 8.3.2 punktą bandomas papildomas variklis ir apskaičiavimas kartojamas vienu varikliu padidėjusios imties atveju. 2 lentelė 1 priedėlio imties sudarymo plano teigiamo ir neigiamo sprendimų ribinės vertės Mažiausias imties dydis – 3 Suvestinis bandytų variklių skaičius (imties dydis) Teigiamo sprendimo ribinė vertė An Neigiamo sprendimo ribinė vertė Bn 3 3,327 –4,724 4 3,261 –4,790 5 3,195 –4,856 6 3,129 –4,922 7 3,063 –4,988 8 2,997 –5,054 9 2,931 –5,120 10 2,865 –5,185 11 2,799 –5,251 12 2,733 –5,317 13 2,667 –5,383 14 2,601 –5,449 15 2,535 –5,515 16 2,469 –5,581 17 2,403 –5,647 18 2,337 –5,713 19 2,271 –5,779 20 2,205 –5,845 21 2,139 –5,911 22 2,073 –5,977 23 2,007 –6,043 24 1,941 –6,109 25 1,875 –6,175 26 1,809 –6,241 27 1,743 –6,307 28 1,677 –6,373 29 1,611 –6,439 30 1,545 –6,505 31 1,479 –6,571 32 –2,112 –2,112

2 priedėlis